
  Aceleași...

  
    Aceleași Drumuri,

    Făcute pe jos.

    Aceleași Lucruri,

    Văzute pe dos.

    Aceleași Oameni,

    Striviți de dreptăți.

    Aceleași Soluții,

    Risipe de plăți.

    Aceleași Idei,

    În falduri de ceață.

    Aceiași Copii,

    Nenăscuți pentru viață.

    Aceleași Probleme,

    Din zori până-n seară.

    Aceleași Cântări,

    În noi și afară.

    Aceleași Dureri,

    De cuvinte aceleași.

    Un ultim Destin...

    ...De a nu fi același.

    *

  


  Adevăruri cotidiene

  
    Pe un prag de soartă, într-un joc de zi,

    Zace ora răstignită, într-o casă cu trei fii.

    Noaptea și-a făcut menirea, oblojind dureri ascunse,

    Pe fereastră, mreaja lunii, se strecoară-n raze stinse.

    Grijile lovesc din nou, gândurile-n gând strivite,

    Norii gri ascund cu greu, raze mici, abia ivite.

    Cu durere strânge pumnul, mama pe un colț de pâine,

    Câinele-i urmează pasul, că doar azi a fost ieri mâine.

    L-a ascuns cu greu aseară, când cei trei l-au căutat.

    -E și el o mică viață.

    Lor le-a dat, lui i-a păstrat.

  


  Amare clipe

  
    Amare clipe, cu gust de amintiri,

    Ce țin pioase umbre,

    În chip de rătăciri,

    Neliniști sfârtecate,

    De-a nopții grea tăgadă.

    În negrul vid, asemuit, cu moartea cea deplină,

    Mi-ar fi sălașul cuvenit, iar sufletul lumină.

    În camera în care sunt, cu draperii uscate,

    Se simte urma unui cînt, un zbucium lung în noapte.

    Iar negurile vin mereu, se-adună necurmate,

    Tăcerea-i grea pe trupul meu, în clipe vinovate.

    Iar ochii îi deschid din nou și iar și iar și iară,

    E noapte grea în jurul meu; afară-i primăvară.

    Au fost copii ce-au legănat

    păpușe-n zgomot surd de bombe

    și mingea spartă-au rătăcit

    în colbul ridicat de trombe.

    Pierduți au fost pentru părinți,

    străini în nopți încinse,

    dar au țesut, cu ochi închiși,

    noi zări și noi idei și vise.

    Copii de ieri, copii de azi,

    legați doar în trăire,

    unii au vrut și alții au,

    ceva...din...omenire.

    *

  


  BALUL VIEȚII

  
    În sclipiri de aur și în negru voal,

    Îngerul și Moartea, se rotesc în Bal.

    Zilele se-nșiră, liniștite-n spate,

    De tumultul vieții, noaptea le desparte.

    Orele trecute, nu se mai zoresc,

    Clipe-nsingurate, din somn se trezesc.

    Rătăciri de umbre, amintiri uitate,

    Se răscoală-n visul, vieților deșarte.

    Suflete curbate, de grea îndoială,

    Răscolesc tăcerea, într-un veac de boală.

    Nimănui nu-i pasă, de lumina rece

    Răstignită-n ceruri; viață care trece.

    Vrerile se-adună, în potrivnici uri,

    Cel ce poate are, mult mai multe guri.

    Suferința-și pune, capul la mezat,

    Și câștigă-ntruna, pe pământ turbat.

    Fericirea-și cere, dreptul la născut,

    Ca-ntr-o iesle caldă, fără așternut.

    Peste zări se-abate, greaua nicovală,

    De urgii-ndesate, în a vieții oală.

    Speranța se zbate, înecată-n mal,

    Răscolită silnic, de-al tristeții val.

    Pasiuni, cu jale, se sfădesc în scrum,

    În vâltoarea clipei, au uitat ce-i bun.

    Rătăciri de patimi, se strecoară stinse,

    Pe cărări secate de vise învinse.

    Aruncată-n haos, speranța se zbate,

    Tristețea o poartă, departe, departe.

    Zorii re-nvierii, într-o demnă viață,

    Se arată tulburi, aninați de-o ață.

    Peste toate trece, în cernit veșmânt,

    Umbra care lasă, goluri pe pământ.

    În sclipiri de aur și în negru voal,

    Îngerul și Moartea, se-nfrățesc la Bal.

    ***

  


  Câinii din vecini.

  
    Limpezi, ochii lor se uită, după un stăpân hoinar,

    Ce-i hrănește, sau îi uită, rătăcit pe la pahar.

    Tulburi, ochii lor se culcă; așteptarea-i în zadar.

    Vor pleca, în zori, pe vale; vor găsi un os măcar.

    Credincioși, pe lângă casă, latră tot, ca să păzească.

    Sunt băgați puțin în seamă. Li se dă, cât să trăiască.

    Zgribuliți, în ploaia rece, pe sub pomi se oploșesc

    Și așteaptă clipa-n care, iar stăpânii se trezesc.

    -Ne-au uitat, dar nu-i nimica, poate-n asta e un semn,

    De mâncăm prea mult, prea lesne, muți în lene-o să cădem.

    Resemnați, cu coada strânsă, pe sub burta scofâlcită,

    Se strecoară printre garduri, după o cățea iubită.

    Seara se întorc stăpânii; de la muncă, de prin sat

    Și le-arunc-o coajă tare; e de ieri, dar au uitat.

    *

  


  Caniculă

  
    Un nuc se înalță, uscat în amurg,

    Turbate din ceruri, văpăile curg.

    Pământul se crapă, islazu-i uscat,

    Cu jale se-ntorc, resemnate-n sat,

    O turmă de vite și una de oi,

    Cu ochii plecați și-n suflet...ca noi.

    *

  


  Casa Neputinței

  
    În casa Neputinței, zdrobite, pe jos zac,

    Speranțe vechi, uitate; uitate zac…și tac.

    Uitarea e stăpână, obloanele s-au tras,

    Dorinței sufocate, i-a mai bătut un ceas.

    În umbra.ntunecată, tristețea iese-n față,

    Iar neputința Florii, lumina n-o răsfață.

    E ziuă iar, dar noaptea, în inimi tot adastă,

    E sărbătoare azi și tot o zi nefastă.

    Sclipiri în ochii tulburi, se sting de cum apar,

    Iar lacrima, scânteie, se scurge iar și iar.

    Azi gura nu zâmbește și buzele se strâng,

    Speranțe nenăscute, speranțe vechi ce plâng.

    În Casa Neputinței tăcerea e stăpână,

    Iar șoapta-i nedecisă: să iasă? să rămână?

    Un gând firav de patimi se zvârcolește-n van,

    În amintiri de câmpuri, de foșnet lin, de lan.

    Durerea îl alungă, tratându-l ca dușman.

    A fost un gând aiurea, la început de an.

    În nesfârșita ură, de-acum, de la-nceput,

    O palidă lumină se zbate-n chin tăcut

    Și-ncearcă să aline, în rănile ce dor,

    Ani lungi de oropsire…de vise… ce nu mor.

    *

  


  Casa Țării

  
    Streașina își pleacă, plângând, Agonia.

    Pe Pământ, în valuri, zburdă Nebunia.

    Zidurile Vieții, să se surpe par,

    Tinerii își joacă, Dragostea la zar.

    Curtea se scufundă, lac de Neputință.

    Bătrânețea-și cere, dreptul la Ființă.

    Gardul moare-n șoaptă, Răstignit în pari,

    Copii-și vând Mama, când se fac mai Mari.

    Poarta zace-n lături, blestemând Minciuna,

    Prea-supusa Plebe, îngroașă Țărâna.

    Pomul din ogradă, scurmă cu Credință,

    Lumea-și pierde Capul; totu-i cu Putință.

    La fereastra oarbă, geamul strâmb Zâmbește,

    Un Sugar se-agită; plânge că Trăiește.

    Lampa de pe masă, zace Întinată,

    Bărbatul ridică, Vocea-nveninată.

    Scaunul își surpă, un picior în Gol,

    Femeia visează; Zboară într-un stol.

    Patul își îneacă, Dragostea în Chin,

    Alt Copil va soarbe, cupa cu Venin.

    Pe pereți, lumina, de Rușine piere,

    Un Bătrân se zbate... Moare cu Plăcere.

    Ceasu-și plânge Timpul, ce îl bate-Acum,

    Orele nebune, scârțâie în Fum.

    O Icoană mică, în Uitări se pierde,

    Bătrâna se roagă; de mult nu mai Vede.

    Candela golită, zace-n Nepăsare,

    Un copil Învață; vrea mai Mult, se pare.

    *

  


  Cățelandrul și purcelul

  
    Boby, câine liniștit

    Și de pază pregătit,

    Se strecoară, se-nvârtește,

    Zi și noapte se târăște,

    Latră, mârâie, tușește,

    Dar cu grijă îl păzește,

    Pe stăpânul cam hain

    Și cu Boby-ades străin,

    Căci el ziulica toată,

    Doar pe la purcel dă roată,

    Îl hrănește, îl iubește,

    Chiar îl gâdilă prostește

    Și îi cară, de asudă,

    Bunătăți, să mori de ciudă.

    ...

    Boby sunt și am un an

    Și nu latru doar în van,

    Ce v-am spus e-adevărat

    Îl tratează ca-npărat.

    Iar mie din când în când,

    Câte-un os, mai mult râzând,

    Îmi azvârle, ca pomană.

    Zău, mă face de ocară,

    Față de-al meu porc vecin,

    Ce se-ngrașă din senin

    Și-mi dă sfaturi înțelepte,

    Ce nu-mi țin de cald și sete.

    Mă învață ce să fac,

    Când să „ham” și când să tac,

    Cum să grohăi răsfățat,

    Ca să fiu și mângâiat.

    Mă întreb, dreptate-i oare,

    Că mă zbat în ploi și soare,

    Iar el zace ne-ncetat,

    Odihnit și înbuibat?

    Zile-ntregi am suportat,

    Ironii de ne-ndurat,

    Iar când iarna a venit,

    Zău, eram de tot zdrobit,

    De atâta supărare

    Și chinuri fără-ncetare.

    Da-ntr-o zi, când stam năuc,

    Tot gândind cum să mă duc,

    M-am trezit în hărmălaie,

    Zgomot, țipete, picioare,

    Iar stăpânul tot striga,

    Să o țină tot așa,

    Că-i Ignat și e Ajun,

    De An Nou și de Crăciun.

    Stau întins pe blana mea

    Și-urmărind un fulg de nea,

    Ronțăiesc un os, cam mic,

    Dar e bine, nu-s calic,

    Căci am învățat ceva,

    Morala la viața mea:

    Mai bine o pâine rea,

    Chiar amară-n cușca mea,

    Decât huzur în pridvor

    Cu Ignat ca viitor.

    *

  


  Cetățuia Negru Vodă

  
    Timpurile dau năvală

    Peste grotele scurmate,

    Când cu ură, când cu drag,

    De sfinți pustnici, zi și noapte.

    Zeii, de-ar fi fost să vină,

    Pe Pământ să loduiască,

    Nu ar fi găsit niciunde

    Loc mai bun ca să trăiască.

    Văile săpate-n munte

    Și chiliile adânci,

    Stau la poala măreției,

    Sus ivită dintre stânci.

    Uriași din țara-n care,

    Uriașii sunt micuți,

    Stânci semețe-au dăltuit,

    Amintind de ani trecuți.

    Te apleci în fața vremii

    Și a timpului supus,

    Unde crucea închinării,

    Se înalță-ntr-un apus.

    Zid de piatră, ca iubirea,

    Pentru oameni, pentru neam,

    Străjuiește ruga-n taină,

    Într-o grotă fără geam.

    Pic cu pic piatra străbună,

    A cedat din fala ei,

    Pentru bolta-ntunecată,

    Greu săpată pentru zei.

    Dacii i-au urzit menirea,

    Iar Zamolxe-a acceptat,

    Poate Burebista însuși,

    A pășit, ca prim bărbat.

    Neguri ce au dat năvală,

    Peste țară, peste stei,

    S-au lovit de-un zid de stâncă,

    Și credință-n loc de zei.

    Crucea și-a găsit altarul,

    Cel ascuns și cel dorit,

    În biserica secretă,

    Pe un munte prea iubit.

    **

    Pe a neamului cărare,

    Pe un drum uitat de timp,

    Chiar Zamolxe, zeul sfânt,

    A zidit un nou Olimp.

    Cuib de Vulturi, i-au spus unii,

    Cetățuie, dacii geți,

    Iară pustnicii-n trăire,

    Cruci au închinat din vieți.

    Cu altare, două, sfinte,,

    Grota s-antrupat din greu,

    Pentru două vechi credințe,

    Sfinții au murit mereu.

    Cetățuia nu-i cetate,

    Ci biserică în stei,

    Din izvor, din piatră seacă,

    Azi credință poți să bei.

    Apa nu curge șiroaie,

    Ci mustește-n tainic cânt,

    Piatra lăcrimând trecutul,

    Într-un ritual prea sfânt.

    Regi și domnitori în veacuri,

    S-au rugat, dar nu la fel,

    Pentru neam și pentru neamuri,

    Când la Zeu și când la El.

    Iar în umbra lor, tăcute,

    Mame și soții de prinți,

    În iubire și prihană,

    I-au cinstit pe sfinți Sfinți.

    Negru Vodă și Mihai,

    Cei născuți din trup de țară,

    Ca și alții mult mai mulți,

    N-au lăsat-o ca să moară.

    La răsfăț, sau în surghiun,

    Când cu drag și când cu jale,

    Au sorbit căldura ei,

    În cuvânt de dreaptă cale.

    Uitarea-aici se pierde,

    Strivită de vecie,

    De grota-nlăcrimată,

    De sfânta măreție.

    În pași pierduți, pe stâncă

    De veacuri încrustați,

    Ne spun strămoșii astăzi:

    „Noi am murit bărbați”

    În grota răbdătoare,

    Se macină încet,

    Trecutul împlinirii,

    Credința în duet.

    Strivit de aroganța

    De stâncă neclintită,

    Te-ncrâncenezi în faptă

    Și urci a ta ursită.

    Nu mulți au fost aceia,

    Dar nu puțini, la fel,

    Au fost aceia care,

    Aleși au fost de El.

    Cei ce-au crezut în forța,

    Credinței nepătate,

    Și-au închinat trecutul,

    Vieții după moarte.

    *

  


  Ceva

  
    În toamna târzie,

    Pe ram,

    Un măr, de-altminteri tăcut,

    Și-a răsfirat evantaiul de flori

    În sunetul vieții trecute.

    Petale albe, în soare,

    Smulgeau trecătoare priviri

    Și-n liniștea nopții cu lună,

    Sclipeau în neliniști de veri.

    Uitate pe ramuri golite,

    De vrerea naturii și-a sorții,

    Petalele albe salută

    O vrere de noi neștiută.

    O creangă plecată atinge pământul

    Și-o floare se-apleacă cu ea;

    În liniștea clipei pierdute,

    O simt lângă inima mea.

    Azi pot să mă las pradă iar sorții

    Ce blândă cu mine n-a fost,

    O floare se zbate în moarte,

    S-o rup, ca să moară, nu pot.

    *

  


  Clepidra viață

  
    -Așteaptă!

    Nisipul se prelinge,

    Clepsidra se golește,

    În timpul greu ce cade,

    În goluri și grăunțe.

    Șuvoiul se strecoară,

    Se scurge-n neființă,

    Se macină cu ură,

    Se zbate-n neputință,

    Se zdrențuie la colțuri,

    De timpi pierduți în fapte,

    De umbre fără umbră,

    De urme de năpaste.

    -Așteaptă!

    Liniștea e dură.

    Tăcerea e la fel.

    Golurile,

    Răvășite de speranțe,

    Se zvârcolesc, discret.

    Nimicurile se adună,

    Cu tot ce e la fel,

    În viața de clepsidră,

    E noapte, fără cer.

    *

  


  Clipa

  
    Zace Clipa obosită obosită, de tăcerea grea.

    Nu mai știe ce să facă. Să mai plece? Să mai stea?

    Pe o cruce-n cimitir, s-a oprit în cale.

    Râsul a-nghețat de mult; cântul e de jale.

    Oamenii nu o iubesc, bombănind într-una,

    Că o clipă răstignită, nu rabdă minciuna.

    Vor să vină alta, care să-i îndrume,

    Cum să rupă silnic, ce-i mai bun în lume.

    Vor să vină alta, cu multe surate,

    Care să nu-i lege, de seci ore sparte.

    Vor să vină alta, plutind printre valuri,

    De speranțe stinse, strivite în maluri.

    Vor să vină alta, alta pentru ei,

    Care să-i accepte, doar pe ei, ca zei.

    Vor să vină alta; asta rea să plece.

    Visul de dreptate, să-l ia, să-l înece.

    Doar un om, sărmanul, obosit, flămând,

    O cinstește-n mila-i, cu un tainic gând.

    Toți sar ca să afle, ce i-a spus, când ea,

    S-a-nroșit la fața-i, albă ca de nea.

    Toți vor ca să știe, cum o pot atinge,

    Cu mâna, sau fapta, cu vorba ce frige.

    -Și noi vrem! E-a noastră!

    -Să decidă ea.

    -Vrem să se supună!

    -Greu să prinzi o stea.

    -S-a schimbat la față.Tu ești vinovat!

    Să pleci de îndată, de la noi din sat!

    Ea rămâne-aicea. O închidem noi,

    Într-o raclă sfântă, cu pereții goi.

    Icoană din ceruri vrem ca ea să fie.

    Ce ne pasă nouă? Ce îți pasă ție?

    ...

    -Nu, nu ai dreptate. Libertatea ei,

    A trecut în clipa, când i-ai spus ce vrei.

    Tu ești om, de-al nostru, chiar sărman cum ești.

    Ea e Nemurirea; nu mai sunt povești.

    Nu contează calea; aicea e ea.

    Altele în salbă, curând vom avea.

    Calea Nemuririi ai deschis-o frate.

    Ești acum al nostru; nu poți sta de-o parte.

    ...

    -Vom stoarce din clipă secretul etern!

    -Dar priviți! De jale, stelele se cern.

    -Nu ne sta în cale. Vorba-i de prisos.

    Ai făcut din Clipă, un „ceva” sfios.

    De n-a fost nimica Clipa trecătoare,

    Un „ceva” e mult, mult mai mult se pare.

    În iubirea-i, omul, poate a greșit,

    Însă pentru-o clipă, Clipa a...trăit.

    *

  


  Clipe

  
    Neăzute, pe căile infinite ale timpului nedefinit,

    clipele trec grăbite, neatente și insensibile

    la dureri și plăceri, la bucurii și tristeți,

    fără a ști , că de fapt,

    ele rămân pe loc,

    sau în urmă,

    pline de regrete tardive,

    de renunțări și speranțe neâmplinite,

    căci ea, clipa,

    nu poate supraviețui singură în vâltoarea vieții,

    iar ele, mai multe,

    nu însaeamnă decât amintiri uitate,

    sau în curs de uitare,

    ale unei neștiute vieți.

    Golul din noi

    Trece clipa, ora sună,

    Viața cântă vieți-n strună.

    Liniștea în jur trăiește;

    Goluri lasă; n-o privwește.

    Într-un colț uitat de soartă,

    Neputința fiindu-i mumă,

    Doru,l rătăcit, de semeni,

    E luat de mulți în glumă.

    Mă gândesc fără cuvinte,

    Răscolind nisip de urnă.

    Timpul zace într-o parte;

    Golul tace, golul sună.

    *

  


  Credințe

  
    Pe-un imaș, sterp de căldură,

    printre tufe de ciulini,

    paște-un cal, pierdut de vreme,

    hăituit ades de câini.

    -Iarba verde nu-i acasă,

    spune un tufiș uscat.

    -Vezi ce mai găsești sub mine;

    ieri o buruian-a dat.

    Botul umed se-nfioară,

    în atingerea de spini.

    -Nu am vrut. E frunza moartă.

    -Nu-i nimic. Poate-și revin.

    S-au iubit în primăvară,

    el măreț și el prea plin.

    Au slăbit, pe rând, în vară,

    de călduri și vânt hain.

    -Eu rămân. Poate rezist.

    -Eu nu pot. De foame mor.

    -Poate plouă-ai auzit?

    -Zvonuri doar. Nori de decor.

    -Oamenii sunt iar de vină...

    -Ce-i cu ei? Se chinuiesc.

    -O gravidă se ascunde;

    ploi și nori ne ocolesc.

    -Poate va vorbi. Ea cine-i?

    -O copilă de prin sat;

    cinșpe ani bătuți pe muchie...

    -Și ea-i om... Dar e păcat.

    *

  


  Dacă...

  
    Dacă totul ar fi verde,

    Tot mereu și tot frumos,

    Ne-ar mai încânta pădurea

    Ți-am cânta-o-n viers duios?

    Dacă viața, rea, sau bună,

    Veșnică ar fi în jur,

    Am iubii la fel copiii

    Cu un suflet cald și pur?

    Dacă suferința sumbră,

    Ar rămâne o poveste,

    Am cinsti mai mult părinții,

    Azi uitați și fără veste?

    Dacă ura ne-npăcată,

    O scornire-ar fi, de plâns,

    Ne-ar ajunge lumea toată,

    De prieteni în rând strâns?

    Dacă am avea de toate,

    Fără muncă, fără chin,

    Am trăi în mulțumire,

    Nu cu ochii la vecin?

    Dacă „aș dori” dispare,

    Ca ceva, de sens lipsit,

    Mulțumiți am fi de viață,

    Sau am spune: „Am trăit?”

    Dacă...dacă...?

    Dacă...dacă...?

    *

  


  Dangăt de viață

  
    În liniștea, ce-a nopții, tăcere o precede,

    Când seara-și stinge vrerea, de-a mai pluti puțin,

    Iar norii de-ntuneric, prea lacomi se extind,

    Cu aspră urgisire, peste un cer străin,

    Se-aude-un dangăt tainic, de clopot, din senin,

    Ce înfioară viața, de lapte și venin.

    Cei mici, privesc cu teamă;

    cei mari, încrâncenați.

    Cei slabi se lasă-n voia-I;

    cei tari se simt blamați.

    Nevolnicul se roagă;

    sărmanul tot la fel.

    Sătulul nu ia seama;

    azi totu-i pentru el.

    *

  


  Deșertăciune

  
    Tăceri deșarte, între luări de cuvânt deșarte.

    Bălmăjeli și bombăneli deșarte,

    Când totul în jur este Deșertăciune.

    Privită dintr-un unghi de vedere,

    Ea, Deșertăciunea,

    Sau din alte unghiuri, tot ea,

    Profilate însă toate spre ea,

    Întrucât și ele ajung deșarte,

    Căci nu pot vedea altceva decât deșertăciune,

    Și nu vor să vadă decât deșertăciune,

    Deși poate nu totul este așa,

    Când nu vor să vadă ce nu există ca deșertăciune,

    Când ceva ar putea fi altfel, dacă ea

    Nu ar trebui să fie absolută,

    În propria ei deșertăciune,

    Idolatrizată și zeificată,

    De toți ei și noi.

    *

  


  Deznădejde

  
    Zile trecute prin sita deznădejdii,

    Cuvinte strivite

    De meschinăria vorbelor

    Aruncate dintr-o parte în alta,

    Într-un acord nedisimulat,

    Clipe lungi, uitate,

    Printre ochiurile durerii,

    Strivite în neputința de a trece

    De orele grele ale renunțărilor,

    Frânturi de zile

    Aruncate la coș.

    Imensități de vise,

    Ce nu și-au găsit rost.

    Zile rămase

    Stinghere,

    În voia deznădejdii,

    Ca o speranță,

    Într-o speranță.

    *

  


  Dialog cu un om simplu

  
    -Noroc Taică! Ce mai zici?

    -Stau cu gândul pe arici…

    -Iară le vorbești în șagă.

    -Toată viața-I așa dragă…

    -Lasă-mă să-ți dau binețe.

    -Când om fi noi pe fânețe…

    -Înțeleg, să vin la muncă.

    -Cântă ciocârlia-n luncă…

    -Vrei să fie versul bun.

    -Arc se face din alun…

    -Nu vrei vorbe “aruncate”.

    -Apa trece, vântul bate…

    -O să scriu pentru urmași.

    -Omenie… să le lași.

    *

  


  Dimineață de școală

  
    Pe uscate câmpuri, zorii se ivesc,

    Luna vag străluce, în veșmânt crăiesc.

    Ceața se ridică și se pierde-n ea,

    Iarba se-nfioară, sub o rouă grea.

    Grâul își înalță, spicul rotunjit,

    Pe-o tarla vecină, totu-i veștejit.

    Drumul își arată, rea-voința-n gropi,

    Vița-n sus înalță, rugă pentru stropi.

    O talangă bate; ora de imaș.

    Un claxon răspunde; cursa de oraș.

    Oamenii se scoală; în același chin,

    Vor mai bea în viață, cupe de venin.

    Câini-arată jalnic, dar latră cu foc,

    Vita costelivă, iar e scoasă-n joc.

    La un colț de casă, pe un ciot de pom,

    Coțofana strigă, dup-un pui de om.

    Ghiozdanu-i prea mare, iar piciorul mic,

    Urc-un drum de piatră, ca un biet voinic.

    Școala e departe; nu-i aicea-n sat.

    Ar dormi cu frații; mici, rămași în pat.

    Viața se-ntețește. Pe ulița strâmtă,

    Cățelandrii jalnici, iar se iau la trântă.

    -Marș acasă Pluto! Nu te iau cu mine.

    Școala e departe; oricum, nu-i de tine.

    Cu o șovăială, sau mai multe poate,

    Se oprește-n silă, tolănit pe spate.

    Ochii limpezi cată, spre umbra pitică,

    Ce în depărtare-i, mică, tot mai mică.

    *

  


  Dimineață

  
    Timpul e frumos din nou,

    Pentru-o oră poate.

    O pisică pe pervaz,

    Linge-un blid de lapte.

    Soarele se zbate-n nori,

    Amăgind privirea.

    Un cățel latră de zor,

    Rătăcit aiurea.

    Vântul s-a oprit în pomi,

    Obosit în cale.

    Mierla fluieră un tril,

    Vesel, sau de jale.

    Apa-n șanțuri s-a retras,

    Strada iar e goală.

    Fetle în pantaloni,

    Se grăbesc la școală.

  


  Două frunze

  
    Aplecate-n bruma toamnei,

    Ca doi stropi de suferință,

    Două frunze stau să moară,

    Pe un prag de neființă.

    Cu durere, resemnate,

    Crengile uscate-n vânt,

    Le șoptesc, în versuri calde,

    Strofa ultimă din cânt.

    Doar un ram, mai tânăr poate,

    Tot golit și istovit,

    Nu s-a împăcat cu soarta:

    -O, mai stați! strigă pierit.

    -Nu te speria puiuțe,

    Vine-o vreme pentru noi,

    Când cedăm vii stropi de viață

    Și râmânem sinruri, goi.

    -Dar nu pot. Sunt ale mele.

    Le iubesc atât de mult...

    Vocea lui se pierde-n goluri,

    De dureri și de tumult.

    Două frunze, întristate,

    Fără frați, fără surori,

    Se întreabă oropsite:

    -Ce e viața?... dacă mori.

    Două fulgere de soartă,

    Spulberate în tăceri,

    Plâng pe glia rece, udă,

    Visul resemnat, de veri.

    *

    Pașii nu mai sunt tumult.

    În reflexe jucăușe,

    Se prelinge-un strop pe ram.

    În neliniștea uitării,

    Singur sunt privind pe geam.

    *

  


  Drumul vieții

  
    Drumul Vieții se abate, când în jos și când în sus,

    La răsctrucea neputinței, înc-un vis s-a stins; s-a dus.

    Șanțurile răbdătoare, adâncite de tăceri,

    Strâng în șubredă speranță, doruri calde și dureri.

    Din cărarea sfârtecată, resemnarea-n bălți se-adună,

    Pasul șubred, șchiopătat, se înmoaie, nu mai sună.

    Lespezi, ce odată Drumul, l-au pavat cu bune fapte,

    Se afundă-n lutul sorții, din belșug udat de moarte.

    Lacrimile-n ploi mărunte, sau averse, ce-au căzut,

    Au crescut dureri de râuri și de azi și din trecut.

    Diguri, ridicate-n pripă, din iubiri și din ispite,

    Sa-u strivit sub tăvălugul, amintirilor pierdute.

    Depărtarea nu se vede; nici trecutul. Sunt la fel,

    Nebuloase adormite, cu un ea și cu un el.

    Drumul Vieții nu se-abate, nici în jos și nici în sus.

    Se deschide larg în hăul, cu un singur sens: doar dus.

    *

  


  Dumnezeiască simplitate

  
    Pe creasta zdrențuită, de margini de pădure,

    Cu chipul lung și aspru, brăzdat de cute dure,

    L-am întâlnit spre toamnă, când traversam o culme,

    Prin munți-nalți din țară, uitați de multă lume.

    I-am dat binețe-n cale, la ceas de rugăciune

    Și-am mas cu el o clipă, suflând într-un tăciune.

    Pe-un bolovan lăsase, o gresie și coasa

    Și-și odihnea privirea, pe dealul rupt, cu casa.

    -Luați! ne zise molcom și scoase din desagă

    Un colț de pită aspră; ne rupse jumătate.

    Urmă un drob de brânză și-o ceapă spartă-n pumn.

    Am scos și noi conserve; bucate de lung drum.

    De pește, o conservă, i-am dat ca unui frate,

    Cu o lămâie mare, tăiată jumătete.

    -S-au copt jos în câmpie? ne-a întrebat blajin.

    Nu mai văzuse-n viața-i de jale și de chin.

    -Da păpușoiul cum e? Da grâul pentru pită?

    Și alte întrebări. Niciuna de ispită.

    Spre deal întorc privirea, cu ochiu-nlăcrimat,

    De-o amintire poate, sau doar de ce-am aflat.

    Dumnezeiasca simplitate, în grija pentru semeni,

    Răstoarnă vechi valențe. E bine, mai sunt oameni.

    *

  


  E Vremea

  
    Dreptatea e una, sau alta, cum vreți.

    N-o cereți la alții, de vreți s-o aveți.

    Ascunsă în tone, de legi, abrogate,

    Se pierde în neguri de patimi deșarte.

    Dreptatea e visul cântat de poeți,

    E sensul schimbării pierdutelor vieți.

    E crucea sub care, nou-născuții tot mor,

    Zdrobiți de cei care și pot și nu vor.

    Dreptatea e pomul, cel gol, tulburat,

    De plebea nebună, în saci scuturat.

    E cântecul trist al lebedei-țări,

    Pierdută în jalea, adusă de zări.

    Dreptatea e totul, nimic de nu ai,

    Speranță-i ce moare, în tropot de cai.

    Nu-i noaptea tăcerii și-a morților vii,

    E timpul trăirii. E vremea să ști.

    *

  


  Fata plecată

  
    Privirea se-oprește, în perdeaua rară.

    -Nu-i nimica mamă. Poate vin la vară.

    Vântul nu mai bate. Zace-n ramuri prins.

    Norul nu mai plânge. Ce-a avut, a nins.

    Seara-n zi se zbate. Albu-n gri se schimbă.

    Noaptea-i râde-n față, vorbind altă limbă.

    Frunzele uscate, tremură de ger.

    Un puiet își plânge, frații care pier.

    Pe un prag de casă, în oraș străin,

    În tăcere timpul, scurmă cu venin.

    Uitarea nu ține, loc de suferinți,

    În lacrimă crește, dorul de părinți.

    Privirea se-oprește, în perdeaua rară.

    -Nu-i nimica tată. Poate vin la vară.

    *

  


  Februarie

  
    Zăpada cât casa, din vremuri străbune,

    E doar o poveste, scornită de lume.

    Copacii stau goi, bătuți sec de vânt,

    Un dangăt de clopot; de jale, nu cânt.

    Pământul ce doarme-i murdar de noroi,

    O floare văd moartă; mai multe apoi.

    Un trunchi rupt își plânge, neputința de nou.

    Uscată-i e creanga, ca plumb de cavou.

    Pe cerul subțire, cu lujeri de zori,

    O pasăre neagră se zbate în nori.

    Sub negura vremii, de gând părăsită,

    Se pierde-ncet ziua, de noapte strivită.

    Amurgul nu iartă culoarea din flori,

    Iar pâcla se-ntinde, din zori până-n zori.

    În alb-plumburiu se-mbracă mereu,

    Natura învinsă, cu sufletul greu.

    Copacii nu-i scurmă nici umbră de stol,

    Privesc cu tristețe și jale în gol.

    Pe poarta deschisă, ce scârțâie greu,

    Doar câinii mai intră; când rar, când mereu.

    Nu latră la lună, căci ea nu apare,

    Doar scurmă pământul, în van, pe cărare.

    Uitarea nu-i iartă, iar osu-ngropat,

    E perdere certă, oricât s-au rugat.

    Pe case doar fumul se scurge uitat,

    Hulit doar de vântul avid și uscat.

    *

  


  -Fiul rătăcitor-

  
    Ochii lung se pleacă, într-un sat uitat.

    -N-a venit! se zbate, glasul tremurat.

    -N-a putut se vede! Nu cred că n-a

    -Bate ceasul maică. Un an a trecut.

    -La mulți ani măicuță! Va fi într-un fel.

    Poate anul ăsta, va veni și el.

    Într-o casă rară, cu pereți zdrobiți,

    Cu pletele albe și de ani striviți,

    Numără iar timpul, alungat de nopți,

    Alarmați de vântul, scârțâind în porți.

    Frigul ce-nfioară, zace pe cuptor.

    Picături de apă, pâlpâie de dor.

    Șchioapătă lung masa; scaunul se zbate,

    Încărcat de truda, aruncată-n spate.

    Lumina pierită, scurmă în pervaz.

    Greoaie, tăcerea, zace pe grumaz.

    -Lamulți ani măicuță!

    Va fi într-un fel.

    Poate anul ăsta,

    Va veni... și el.

    *

  


  Frunze uscate

  
    Te lasă pierdută în marea, de stele ivite din lac,

    Iar ochii să soarbă durerea, de frunze uscate, ca tac.

    Alunecă-ți gândul pe jalea, de flori ofilite în geam.

    Tristețea în voie să cadă, pe frunze uscate în ram.

    Alungă uitarea departe de casa pierdută pe mal

    Și lasă iar dorul să curgă, pe frunze uscate, pe val.

    Trimite speranța cu norul, de vânt peste dealuri purtat.

    Dorința să-ți mângâie chipul, pe frunze uscate lăsat.

    Ridică-ți privirea din iarba, strivită de ploi ne-ncetat,

    Iar dorul să-și afle scăparea, pe frunze uscate- nserat.

    Termină plimbarea, cu trupul,de patimi și flori mângâiat

    Și simte plăcerea trăirii, de frunze uscate, odat”

    Strivește în pleoapă-amintirea, pierdutelor zile și nopți

    Și-ntinde-te-n taina plăcerii, Pe frunze uscate, când poți.

    Cinstește cu inima timpul, rămas între munți, obosit.

    Oftatu din piept să se simtă, de frunze uscate strivit.

    Închide în ceața tăcerii, portița spre ziua de ieri.

    Păstreză în suflet secretul: sub frunze uscate, sunt veri.

    Aruncă în zare chemarea, cu șoapte stropite cu dor

    Și drage să-ți fie și ele, vii frunze uscate, ce mor.

    *

  


  Frunze

  
    Frunza prea-plecată, vântul o-nfioară.

    După soare pleacă, ca și-ntâia oară.

    Vijelii de vară, nu pot s-o doboare,

    Arșițe prelunge o fac doar s-o doară.

    Omul ce se pierde, printre alți nebuni,

    Se întoarce singur, într-o zi de luni.

    Săptămâna-ncepe cu regretul „ieri”,

    Zilele lungi se scurg, în alte tăceri.

    Tot ce ai te doare, mai mult decât crezi,

    Când nu ai ce pierde, nu ai ce să pierzi.

    *

  


  Ghiocelul

  
    Spre albul nepur al vieții,

    Din negrul pământ,

    Udat de lacrimile înghețate,

    Ale iernii,

    Se ridică,

    Ca o lance a dreptului la lumină,

    Ca un strigăt crud, al speranței,

    Ca un strop verde, al vieții,

    Ca un nimb, al iubirii,

    Ca o armonie, a frumuseții,

    Ca o coloană, a începutului,

    Întotdeauna,

    Nou în așteptare,

    Ingenuu în puritate,

    Frumos în esență,

    Trist în singurătate.

    Sfidând crusta crudă de zăpadă,

    Și pământul tăcerii, înghețat,

    În neputința facerii,

    Cu forța dorului

    Și căldura pasiunii,

    Se ridică semeț,

    Spre soarele încă orb și rece.

    În simplitatea-i de pur adevăr,

    Doar alb și... verde,

    Licărește, fragilă, speranța,

    Și regretul, de a nu putea mai mult.

    Apoi, trist,

    Copleșit parcă de viața de afară,

    Mult dorită, iubită,

    Dar rece și agresivă,

    Pustiită de frumos și culoare,

    Anostă în gri-negrul ei,

    Își pleacă cu gingășie fruntea,

    Într-un plânset al singurătății,

    Acompaniat de dangătul tainic,

    Al propiului eu,

    Ca un alt simbol al vieții

    Și al morții,

    Al celui ce se naște frumos,

    Ca să moară frumos.

    Așa a trecut,

    Dar a rămas,

    El,…Ghiocelul.

    *

  


  Golul din noi

  
    Trece clipa, ora sună,

    Viața cântă vieți-n strună.

    Liniștea în jur trăiește;

    Goluri lasă; n-o privește.

    Într-un colț uitat de soartă,

    Neputința fiindu-i mumă,

    Dorul, rătăcit, de semeni,

    E luat de mulți în glumă.

    Mă gândesc fără cuvinte,

    Răscolind nisip de urnă.

    Timpul zace într-o parte;

    Golul tace, golul sună.

    *

  


  -Iepurele-

  
    Zilele zac zgribulite,

    pe altarul toamnei seci.

    Puștile din cui sunt smulse,

    cu mânie, de mâini reci.

    Câmpul se trezește pașnic,

    de la lac până în zare,

    rătăcitele tufișuri,

    ocolite sunt de care.

    Zorii vineții se-arată,

    printre nori pudrați de soare.

    Azi, doar viața-i tulburată...

    de un iepure ce moare.

    Tunetul se prăbușește,

    din senin, dar nu de sus.

    Fierul negru iar zvâcnește...

    Altă viață a apus.

    Un micuț se opintește,

    înc-un salt ca să mai facă...

    Nu-nțelege ce-a greșit?

    El a vrut la toți să placă.

    Cu picioru-adânc lovit,

    de alicea lucitoare,

    speră că-i un vis urât...

    Speră doar. până când moare.

    Fulgerul străluce scurt,

    groază aducând pe vale...

    Din cătare în cătare,

    cad micuți cu blana moale.

    Trei copii din sat adună,

    de plăcere, sau nevoi,

    iepurii striviți de ură;

    în perechi, doi cîte doi.

    Unul pleacă; îi e milă;

    altul mai vioi apare.

    Pare fericit...sau poate,

    numai mie mi se pare.

    Vânătorii nu iau seama,

    la cei mici ...și la cei goi.

    Violența lor răsună

    și lovește-n ei ...și noi.

    Noaptea rece se coboară,

    în vârtej de neguri dese

    și în taină ocrotește

    tot ce-i viu; fără să-i pese,Numai câmpul mai jelește,

    în prea multe bălți de sânge,

    mulți „ceva” ... ce-au fost să fie...

    și-un puiuț, ce laba-și linge.

    Nu i-a blestemat sărmanul,

    tremurând lângă un pom,

    dar în ochii, i se citaște,

    clar reproșul...

    că ești... om.

    *

  


  La bandă...

  
    -printre străini-

    Oamenii se ofilesc, într-un ritm aiurea,

    Banda zboară fără sens, nimicind trăirea.

    Mâinile se zbat din greu, fără încetare,

    Banda curge-n infinit, tristă, rece, tare.

    Ochii se rotesc în van, timpul să-l cuprindă,

    Ceasul vieții-mpotmolit, se zbate în tindă.

    Orele se scurg din greu, grele de sudoare,

    Trupul strigă obosit, inima tresare.

    Strigăte în prag de an: „Vrem și noi acasă!”

    „Ați venit ca să munciți! Nouă nu ne pasă.”

    Și așa, la infinit, clipe mor în șoapte,

    Aninate de un vis, vis pierdut în noapte.

    *

  


  Luna

  
    Din altar, de culmi mărunte,

    Luna-n tainic timp apare.

    Valuri de lumini, cărunte,

    Țes un voal, de nimb, în zare.

    Lacul îi răsfrânge fața,

    Bucuros și întristat.

    O iubește mult sărmanul,

    Răscolit și resemnat.

    Stropii străvezii, o strigă,

    Să se joace iar, cu ei.

    O potecă, nesfârșită,

    Se întinde-ncet, spre zei.

    O acceptă-așa cum e,

    Rece și nepăsătoare.

    Instabilă tot mereu;

    Când apare, când dispare.

    -O, mai stai! O roagă el,

    Între maluri zbuciumat.

    Ea-i zâmbește fin, cochetă,

    Și îl place întristat.

    Lacrimi mici răsfrâng splendoarea,

    Licuricilor din ei.

    O potecă nesfârșită,

    Iar se pierde printre zei.

    *

  


  Maria și broscuțele

  
    Lacul se întinde-n zare,

    Ca și noaptea ce-o petreci,

    Singur, fără alinare,

    Sfârtecat de maluri reci.

    Valuri străvezii îmbracă,

    În lamee de tainic dor,

    Prundul neglijat de soartă,

    Ierburi verzi, ce plâng ușor.

    Unda lină se abate,

    În sclipiri de licurici,

    Peste-o mână ce se joacă,

    De copil și face „plici”.

    Rotocol de cercuri suple,

    Se avântă ispășite,

    Și spre mal, dar și spre larg,

    De o piatră răvășite.

    Apa a sărit pe gheată.

    -Nu e voie! Stai aici!

    Strigă-o voce grijulie.

    Prea târziu. Iar face „plici”.

    Noaptea-ncet ziua strivește,

    Cu lungi umbre plumburii.

    Norii se mai zbat în zare,

    Prea subțiri și străvezii.

    Un brotac cu gura mare,

    Se tot miră de ce tac,

    Puii lui, ce-abia învață,

    Să pronunțe „oac” și „oac”.

    Bucuros că rezultatul,

    S-a văzut din primul „oac”,

    Sare-n sus, se arcuiește

    Și „plici” face apa-n lac.

    Puii se avântă-n haită.

    Sar cu greu peste-un pietroi.

    Lacul îi acceptă-n taină,

    Zgribuliți, micuți și goi.

    Hărmălaia se încinge.

    Lecția de-not e grea.

    Dar broscuța nu se lasă.

    Viața-i dură; mult prea rea.

    *

  


  Mistrețul cu colți de argint

  
    La pomul sub care, prea mulți au murit,

    Un mic lac de sânge, cu negru tivit.

    Mistrețul cu colți de argint, resemnat,

    Se-ntinde alături; cei dragi au plecat.

    Crud iarba-i udată, de roșu-ndelung,

    Sunt lacrimi de viață, ce domnul își plâng.

    Mistrețul cu colți de argint le iubește

    Și scurmă-n țărână; nimic nu trăiește.

    Rar, timpul se lasă din cerul slăvit,

    Cu lună ce plânge și stele ticsit.

    Petala, zdrobită de colțu-nsetat,

    Renunță la viață, în ceasul uitat.

    Mistrețul cu colți de argint, răvășit,

    Regretă vag floarea, ce-n van a murit.

    O suliță-n coapsă-i; ce lungă și grea...

    Săgeata-i în pieptu-i; un fulger de nea...

    Răsună iar cornul, a jale, departe.

    E mort vânătorul; vânatu-i pe moarte.

    Mistrețul cu colți de argint nu mai vede.

    Percepe doar șoapta, ce moartea precede.

    Iar cornul tot sună și sună mereu,

    Ecou trist de viață, în somnul cel greu.

    Ce rău a făcut, un mistreț alergând?

    Ce rău a făcut, vânătorul trăgând?

    Ce rău a făcut ,oare floarea murind?

    Ce rău a făcut, oare fata cântând?

    *

  


  Moartea bradului

  
    Lungi clepsidre ară timpul, nesfârșit de îndoielnic.

    Viața vrererea și-o scurtează, pasul ei e șovăielnic.

    Ramuri frânte, răbdătoare, pe un trunchi de brad ciuntit,

    Rup cu silnică mînie, armonia-n asfințit

    Și cu acele strivite, de a neființei vrere,

    Varsă lacrimi de rășină, irizate în tăcere.

    Cetina, în giulgiu tainic, rădăcinile îmbracă,

    Aripi lungi, de neputință, ce se zbat; nu vor să zacă.

    Lujeri fragezi se preling, printre stânca răbdătoare,

    Mantie de cald venin, zbuciumată în vâltoare.

    Brațe reci se-ncolăcesc, crud zdrobite de durere,

    Crengi uscate se-amăgesc; moartea-i surdă, viață cere.

    Cerul se îmbracă-n negru, umbra lunii se apleacă,

    Lung sărut pe trunchiul rece, reci sclipiri pe piatra seacă.

    Aprig vântul se-nfioară, în vârtej de rătăcire,

    Vuiet scurt de neutință, vis de ură și iubire.

    Codrul freamătă de viață, moartea dreptul ei își cere,

    În zvâcnirea neputinței, unul naște, altul piere.

    Azi tăcerea grea se lasă, peste-al morților pomelnic,

    Lungi clepsidre ară timpul, nesfârșit... și îndoielnic.

  


  Moartea Nebunului

  
    Timpul lasă urme în turbate minți.

    Lumina străpunge icoane de sfinți.

    La un ceas de rugă, într-un sat uitat,

    Nemurirea plânge, pe un trup plecat.

    În tăcerea seacă, răstignită-n strană,

    Nimeni nu mai varsă, lacrimă de mamă.

    Lung și trist răsună, dangătul de veci.

    Pomenirea-i fadă, în cuvinte seci.

    Căci a fost Nebunul, doar un biet sărman,

    Ce-a murit aiurea, la cap de lan.

    Nimeni nu mai știe, din ce a trăit.

    Rar primea pomană; puțini l-au cinstit.

    Nu ruga pe nimeni; nu cerșea de fel.

    Le spunea în față, că-s mai răi ca el.

    Vorba lui strivită, de un glas ciudat,

    Le-amintea de Domnul, hulit și uitat.

    Îngâna cuvinte, cu și fără rost.

    Rar sclipea ideea; dură, nu de prost.

    N-a putut un biet nebun, când și cum să tacă.

    Preotul s-a îndurat, slujba să îi facă.

    În uitarea serii, părăsit în casă,

    Un „ceva” scâncea, lâng-un colț de masă.

    Blana zdrențuită, pudrată de colb,

    Rușina privirea, neamului meu orb.

    Îi fusese sfetnic, în priveghi de noapte,

    Îi furase-un zâmbet, tolănit pe spate.

    Împărțise pâinea, neagră și scorțoasă,

    Îi duse-se osul, rar căzut sub masă.

    Somnul îi veghease și în zi de hram,

    Alungase cioara, neagră de pe ram.

    Își privea stăpânul, fără să-nțeleagă,

    Cum de moare singur, printre-o lume-ntreagă.

    *

  


  Natură vie

  
    Într-un colț de stâncă, aninat aiurea,

    Timpu-și pierde sensul, ascultând pădurea.

    Lângă el, la poale, un izvor domol,

    Se răsfață-n soare, nou născut și gol.

    Mușchiul de pe piatră, somnoros se scoală;

    Se întinde leneș, ca lovit de boală.

    O ferigă verde, mândră și-nfoiată,

    Își arată frunza, cea frumos brodată.

    Un brăduț, cam jalnic, c-o crenguță-două,

    Timorat începe, azi o viață nouă.

    Fagul își înalță, trunchiul de griji plin,

    Pe deasupra trece, șoimul în zbor lin.

    În poiana mică, iarba se-nfioară;

    A lovit-o pasul, pentru prima oară.

    Un genunchi se lasă și un corp apoi.

    Mușchiul îi acceptă, chiar dacă sunt doi.

    Norii se arată, amintind de ploi.

    Ploaia-și pierde sensul. A uitat de noi.

    În fiorul vieții trupurilor nude,

    Țipătul se pierde. Timpul nu se-aude.

    Liniștea se lasă. Pași ușori și șoapte...

    Ziua moare-n noapte, peste toți si toate.

    ‚

  


  Neliniști

  
    Camera își lasă, obosită, tavanul,

    Peste masa pe care scriu,

    Scufundându-se lăptoasă,

    În albul imaculat,

    Al hârtiei.

    Rândurile fug

    Pe pereții cruzi,

    Goliți de sensul

    Funcționalității.

    Logica lor se pierde

    În planuri suprapuse.

    Începutul nu se termină

    În nici un sfârșit,

    Iar sfârțiturile

    Plâng după un început

    Inexistent.

    Punctele de vedere dispar,

    Prin uniformizare,

    Sau negare,

    Sau prin simpla inexistență,

    Departe de tangibil.

    Confuzie?

    Poate.

    Incertitudine?

    Desigur.

    O nesiguranță istovitoare

    Curge în valuri de neliniște,

    Peste și printre tot.

    Un ochi de patimă

    Plutește peste pagina oropsită

    De ascuțișul condeiului,

    Dar se pierde

    În vâltoarea ce tensionează

    Clipele

    Și le spulberă

    Și le simplifică,

    Reducându-le la

    Nimic,

    Prin accesul intens

    La inexistență;

    Sau imortalitate?

    Două fețe albe

    Ale unui cuvânt,

    Nescris,

    Nerostit.

    *

  


  Neliniști

  
    Camera își lasă, obosită, tavanul,

    Peste masa pe care scriu,

    Scufundându-se lăptoasă,

    În albul imaculat,

    Al hârtiei.

    Rândurile fug

    Pe pereții cruzi,

    Goliți de sensul

    Funcționalității.

    Logica lor se pierde

    În planuri suprapuse.

    Începutul nu se termină

    În nici un sfârșit,

    Iar sfârțiturile

    Plâng după un început

    Inexistent.

    Punctele de vedere dispar,

    Prin uniformizare,

    Sau negare,

    Sau prin simpla inexistență,

    Departe de tangibil.

    Confuzie?

    Poate.

    Incertitudine?

    Desigur.

    O nesiguranță istovitoare

    Curge în valuri de neliniște,

    Peste și printre tot.

    Un ochi de patimă

    Plutește peste pagina oropsită

    De ascuțișul condeiului,

    Dar se pierde

    În vâltoarea ce tensionează

    Clipele

    Și le spulberă

    Și le simplifică,

    Reducându-le la...

    Nimic,

    Prin accesul intens

    La inexistență;

    Sau imortalitate?

    Două fețe albe

    Ale unui cuvânt,

    Nescris,

    Nerostit,

    Poate doar,

    Gândit...

    *

  


  Nimeni nu te minte

  
    Murmur vag, pe stradă, murmur greu, în gând.

    Murmur trist, pe prispă, murmur stins, plângând.

    Îmbrăcați în haine, de parăzi și cor,

    Demnitarii joacă, îmbuibați de zor.

    Goliciunea strânsă, pe la colț de stradă,

    Suge-o coajă neagră, dornică să-i vadă.

    -V-am adus speranța, zilelor de mâine!

    -Ne e foame însă! Mai vrem înc-o pâine!

    -Luați din aia veche. Și mâncați mai rar.

    -Noi am vrea, dar cioara, croncăne pe par.

    -Și ce dacă? Las-o! S-o vedeți la iarnă...

    -Grânele-s pe ducă. Găuri am în haină.

    -Îmbuibarea strică. Uite, ca la noi...

    -Hai să-ntoarcem hora. Să fim noi, ca voi.

    -E păcat măi frate. Greu am adunat...

    -Risipim noi totul, cum ne-ați învățat.

    -De promiți că mâine, mă votezi din nou,

    O să-ți dau o pâine, albă, azi cadou.

    -Și ulei, făină? Ne-ați promis în van...

    -E trecut măi dragă. E trecut... în plan.

    -E înscris acolo, sau e amânat?

    -Prea o iei de bună. Ia ce ți-a fost dat.

    -Mult prea multe maică, geme o bătrână.

    -Vezi? E mulțumită. Nu mai da din mână.

    -Greutăți și jale, lacrimi și dureri...

    -Să lăsăm azi asta. Sunt simple păreri.

    -Să vorbim iar vorbe? Să mâncăm cuvinte?

    -Vezi? Mai vii de-acasă. Nimeni nu te minte.

    -Ce mâncăm deseară? Ceapă și cu pâine?

    -Lasă ceapa frate, că mai e și-un mâine.

    -Și copiii, nora? Ce mă fac cu ei?

    -Ți-am dat Libertatea, ca să faci... ce vrei.

    *

  


  Noapte de toamnă

  
    Plouă, cât cerul poate să țină,

    în noaptea în care, e iar lună plină.

    Șiroaie se scurg printre crengi răstignite,

    de vântul amarnic, în valuri smintite.

    Copacii se-apleacă, gemând resemnați,

    cu crengile rupte, pe veci însemnați.

    Urgia se-abate în vuiet amar.

    O floare-și ofera, azi viața în dar.

    Strivite cad lacrimi pe geamul orbit.

    Lumina e mută ;de mult s-a oprit.

    O frunză se zbate pe-o creangă în van ;

    O alta, adio își ia de la an.

    Un măr răvășit se-ndreaptă spre nor,

    Cu crengi mânioase, ce-n rană îl dor.

    Petale de flori strălucesc printre stropi ;

    Strivite, se lasă purtate, în gropi.

    Un câine covrig, lâng-un pom, stă murat,

    De vechiul stăpân și de viață uitat.

    Un tunet se-abate, din ceruri, turbat.

    O voce se-aude, un glas de bărbat.

    Un zvâcnet și-i sus, prin baltă sărind,

    Stăpânul îl vede ; așteaptă zâmbind.

    Cu ploaia șiroaie pe trupul plăpând,

    Privește cățelul, din ochi lăcrimând.

    Un scâncet se-aude și altul apoi …

    E glasul iubirii ; chiar singuri…sunt doi.

    *

  


  Noaptea, undeva...

  
    Undeva, departe, într-un timp pierdut,

    Într-un colț de țară, zidit din trecut,

    În uitate nume, de trăiri deșarte,

    Am lăsat iubirea, la un pas de moarte.

    Fără țintă-n lume, am rămas un fost,

    Rătăcind prin viață, cu și fără rost.

    Zilele în noapte, se strecoară des,

    Când visez, e munte; când mă scol, e șes.

    Stelele se-adună, fără nume-n cer,

    Norii le alungă; eu să stea le cer.

    Luna se ascunde, stinsă-n răsărit,

    Ce-am dorit odată, acum a pierit.

    Soarele, în ceruri, rareori zâmbește,

    Dorul sec din suflet, mai rău mă strivește.

    Din trecuta vară, ce-a rămas s-a dus,

    Fumul amintirii, se pierde-n apus.

    Vocea mi se frânge, la-nceput de cânt,

    Privirea se pleacă, spulberată-n vânt.

    Peste tot și toate, în nebune șoapte,

    Se strecoară ziua...

    o zi... ca de noapte.

    *

  


  O Viață; mai apoi.

  
    Fără regrete, cu botul ascultând doar de foame,

    Vita paște liniștită florile, îngrijite de mine cu greu.

    Ea este oare de vină, sau stăpânul ei?

    Utilitatea este prioritară.

    Frumusețea, mai apoi; poate mult mai apoi.

    Să-i acuzi? Poate da, poate nu.

    Ambii abia au timp de viață; mai apoi să și trăiască.

    Abia apucă să facă tot ce trebuie.

    Greu se mai pune problema,

    Să facă și ce vor.

    Unii nici nu mai vor.

    Cu puterea irosită de obligații, cei în vârstă,

    Nu mai doresc nimic; nici altceva.

    Nu și cei tineri, care,

    Nerecunoscînd și necunoscând

    Necesitatea lui „trebuie”,

    Vor și tot mai vor.

    Și nu au de unde

    Și cad, sau se rătăcesc,

    Prin ruinele unei vieți neâncepute,

    Lăsată „mai apoi” de ei, unii,

    Sau ei, ceilalți, alții.

    Puțini reușesc,

    Într-un sens, al lor.

    Mulți se pierd,

    Sau sunt pierduți

    Și înțeleg prea târziu asta.

    Dar tot vor.

    Și ei sunt mulți, tot mai mulți.

    Oare cât va rezista Zăgazul Moral

    În fața apelor Neputinței,

    Necesității ,

    Dorinței și...

    Și...

    *

  


  Oameni?

  
    Fără milă și rușine, Popa-n sat dreptul își cere,

    O Bătrână n-a avut, Bani, în ziua de durere.

    -Nu mai vi la-mpărtășit. N-ai avut? Să-ți vezi de treabă.

    Altădată să te-agiți și să vi cu ei în grabă.

    Oamenii s-au încruntat; simple vorbe de tăgadă.

    Au trăit o viață-n Sat; multe au putut să vadă.

    -Nu e bine ce-a făcut, recunosc mai mulți, cu milă.

    -Treaba ei. Eu am avut, bombăne-un Bărbat în silă.

    Sticla-n mâna lui e goală. Alta vine-n locul ei.

    -E pământul plin de jale. Prea mulți răi; prea mulți mișei.

    Vorbele se-ncurcă-n fapte, „auzite” din ziar.

    -Mai tăceți, că nu văd bine, cât a dat ăsta la zar!

    Se stropșesc la el pe dată: –Ești nătâng cât ești de mare,

    Noi decidem Candidatul, cel mai bun și cel mai tare.

    -Ce știți voi? E-un Neica Nimeni, sare-un Megiaș, vioi.

    A tot supt de prin tarlale; bani, nu giji și nu nevoi.

    -Ne-ampărțit o Pungă plină, cu de toate. Nu glumesc.

    -De la el, sau de la alții? Eu din milă nu trăiesc.

    -Faci ce vrei. E Omul nostru. -Ne va ajuta la fel.

    -Tu gândește-te mai bine. Nu-i mișel, ci e fidel.

    -Ce frumos vă sună-n gură, terminația cu „el”.

    Între Lupi voi credeți oare, că rămâne... Mielușel?

    *

    *

  


  ORAȘUL...ce moare

  
    În inima Orașului ce moare

    Ascuns în searbătul Deșert de Timp,

    Se pierd în Neființă milioane

    De Năzuinți spre-o cale de Olimp.

    Pe străzile tivite de-Ndoieli,

    În lungul Trotuarelor strivite,

    Se înbulzesc trecutele Uitări,

    Ca reci Imagini dintr-un film ivite.

    La masa Deșănțării aburinde,

    Privind din colțul Resemnării tale,

    Zărești pletoasele Minți sterpe,

    Ce spulberă un Neam cuprins de Jale.

    Pe scaune-nvârtite de Minciuni

    Cu mintea îmbâcsită de Trădare,

    Se ling pe Sufletele goale,

    Cerșind Puteri, pe-a Iadului cărare.

    Cu ochii reci, Hotarele pândesc,

    Și Colți-n ele și-i înfig haini,

    Spurcând, în culmea Nebuniei lor,

    Altarul Sfânt, cu valuri de venin.

    Cu Mâna-n pieptul Veșniciei noastre,

    Despoaie în coșciug și Mortul,

    Căci ce-i ajunge, nu-i Destul,

    Și nici prea mult nu-i Totul.

    *

    În genunchi pe stradă

    Trec de-a lungul viselor, păsări lungi de pradă.

    Stau în clipa zilelor, șiruri de paradă.

    Inimi false se ascund, în cuvinte late.

    Sentimente fără fund, ies în piețe plate.

    Ura zace înfășată,

    Prunc de neființă.

    Lașitatea iese-n față,

    Lătrând a căință.

    Țipă-n somn durerea,

    Ignorată-n viață.

    Se rupe tăcerea,

    Sus și jos, în piață.

    Nopți trăite zilnic,

    Gemete în pumni.

    Zile rupte silnic,

    De la cei bătrâni.

    Zâmbete străpunse

    La cei nou-veniți.

    În cuvinte tunse,

    Zac copii striviți.

    Glasul se înalță,

    Fluturând minciuna.

    Renunțăm la viață.

    A venit furtuna.

    Trupuri se îndreaptă,

    Pleoape se înalță.

    Rostesc toți odată,

    Adevăru-n față.

    Goale piepturi surpă,

    Ziduri reci în cale.

    Reușesc să rupă,

    Decenii de jale.

    Flori de libertate,

    Lăcrimând în sînge,

    Se răsfiră-n noapte,

    Plângi copile! Plânge.

    Doruri vechi, aprinse,

    Liber arvunite,

    Rug din vieți nestinse,

    Trupuri ne-mplinite.

    Lacrima se zbate,

    Ceru-i de prisos.

    Mama plânge-n noapte,

    Chipul ce a fost.

    În genunchi, pe stradă,

    Veșnicia tace.

    Doar o lumânare,

    Plânge ... pentru pace.

    decembrie 1989

    *

  


  Orașul lui Mai 1990

  
    Piața geme de lume

    Și lumea la fel.

    Toți se suportă cu fiecare.

    În neliniștea ce freamătă,

    Unii vor liniște...

    Dar neliniștea este generală.

    Fiecare cere să tacă,

    Celălalt,

    Sau ceilalți,

    Sau toți.

    Nu știe ce vrea exact,

    Dar vrea ceva...

    Ceva, sau altceva...

    Oricum, nu același lucru.

    O idee se cristalizează...

    Monologurile individuale,

    Șoptite, sau răstite,

    Să fie integrate în ceva,

    Gen dialog,

    General,

    Simultan,

    Pentru ca nimeni,

    În Liberattea care e,

    În Dreptatea care ar, sau va fi,

    Să nu rămână,

    Pe un loc secund.

    Toți au dreptul,

    La primul loc,

    Deci în frunte,

    În fața tuturor,

    Ai lor

    Și toți în fruntea

    Celorlalți...

    Și toți să fie

    Ai lor...

    Și țipă...

    Și țipă...

    -Da mai tăceți odată!

    -De ce tăceți?!...

    *

  


  Origini

  
    Pecevskaia-i Golgota urcată prin adâncuri,

    E stânca-nlăcrimată, de grote și de gânduri,

    E dealul nemuririi, cu inimi moarte-n piatră,

    E începutul vieții, fundație de vatră.

    În gemete de unghii pe roca aspră zilnic,

    Au răsărdit credința, strivită-n oameni silnic.

    Au renunțat la lumea luminii de afară

    Și au zidit speranța, în pâlpâiri de ceară.

    În iureșul tăcerii chiliilor scurmate,

    Au renunțat la vise și-au devenit ei fapte.

    Din sutele de inimi, pe calea vieții stinse,

    Au răsărit noi turle, ca zboruri neânvinse.

    În flăcări reci, de moarte,

    Pe rug de îndoială,

    Se nasc și mor copiii,

    Pe-a vieții nicovală.

    *

  


  Patriotism ?

  
    Într-un colț de țară,

    Într-un colț de sat,

    Într-un colț de casă,

    Într-un colț uitat,

    Zace nemurirea

    Iubirii de neam,

    Oblojită-n taină,

    De un biet sătean.

    În ce țară? Din ce neam?

    Întrebări sunt multe,

    Iernile l-au adumbrit,

    Cu ninsori cărunte.

    Liniștea s-a așternut,

    Într-un colț, la țară.

    -Poate te vei vindeca;

    -Va veni și-o vară.

    *

  


  Perdeaua

  
    Atârnă,

    Ca zarea de norii pustii,

    Perdeaua,

    În valuri de umbre

    târzii

    Și-și leagănă-alene tristețea,

    Străpunsă-n cătușele

    gri.

    Lumini se-nfiripă în falduri

    Și trec resemnatele

    veri,

    Adie o șoaptă și-n valuri,

    Se-nalță un arc de

    tăceri.

    E clipa cea mult așteptată,

    Dorință născută din

    chin.

    Se-ntinde spre geam și uimită,

    Ea strigă-n tăcere:

    o,vin.

    Se zbate cu pieptu-i de aburi

    În geamul deschis

    de lumini

    Și uită, țesută din goluri,

    Că floarea gingașă-i

    cu spini.

    Îmbracă în mantia-i albă,

    Petale în dulce

    suspin.

    Se frânge perdeaua cea dalbă,

    Străpunsă de spin

    și venin.

    Atârnă plecată, în noapte,

    Și-ntreabă pierdută-n

    idei.

    Iar spinul ingrat îi răspunde:

    -Atârni.E de-ajuns.

    Ce mai vrei?.

    *

  


  Picături

  
    Supărați pe vântul care, i-a tot răsfirat în zori,

    Se adună-acum în cete, ziduri negre, de reci nori.

    Pavăză de cer și stele, larg întinsă în zenit,

    Cenușiu-n gri se pierde, într-un tainic asfințit.

    Stropi mirați, de viață dulce, rătăciți și părăsiți,

    Se aruncă-n hăul negru, când iubiți și când huliți.

    Timpul parc-a stat pe loc, pentru goana lor nebună,

    Se ciocnesc, se răsucesc și se bucură când tună.

    Unii cad; cei mici plutesc, pe un vânt acum șăgalnic.

    -Stați grămadă, nu plecați! Jos ajungeți mult prea jalnic.

    Zborul lor își pierde sensul, controlatelor căderi,

    Se transformă în șuvoaie, răstignire de dureri.

    Freamătul le frânge frica și în vuiet se preschimbă:

    -Mai avem puțin. E colo, strigă toți în glas de trombă.

    Viața le așteaptă jos, cu o sete necurmată,

    Florile se pregătesc. De la vise, trec la faptă.

    Primii stropi le înfioară. Alții dor și le lovesc,

    După seceta din vară, însă simt că iar trăiesc.

    Fluturând din frunza aspre, de mult praf îngreunate,

    Crengile se zvârcolesc, de plăcere ca turbate.

    Doar un câine, pripășit, pe la colț de casă,

    Le privește încruntat: -Chiar acum, la masă?

    *

  


  Ploaia-n suflet...

  
    Lîng-o râpă, aruncată,

    Pe o coastă rea de deal,

    Se agață, înnegrită,

    De ani lungi de ploi și ger,

    O căsuță, răsucită

    Și de patimi frământată,

    În durerile nestinse,

    Tremurând în îngustimea,

    Gândurilor necuprinse,

    Lăsând loc, pentru vecie,

    Dorurilor ne-mplinite,

    Îngropate în privirea

    Grea, de lacrimi reci strivite,

    Ce se uită lung în zare.

    Mă opresc și-ntreb o dată:

    -Ce faci maica mea bătrână?

    Ochii tulburi se opresc

    Sus în tindă, nu-n țărână

    Și se duc...în sus...spre deal,

    Trec de valea-npădurită,

    Zăbovesc în vaiet trudnic,

    Pe drumeagul șerpuit,

    Ce răsare și dispare,

    Sfârtecat în asfințit.

    -Mă uit lung...răspunde dânsa.

    Glasu-i trist, vorbirea seacă,

    În durerea-i de o viață.

    Nu-nțeleg ce vrea să spună

    Și-l întreb atunci pe Moșul,

    Cel cu cap plecat de vreme,

    Ce-a muncit să-și afle rostul.

    -Ești străin pe valea asta.

    Auzi-i de tine-n iarnă.

    Ai venit pe frig și zloată

    Cu nepotumi-o Vasile.

    Grea povară-i viața noastră.

    Nu ne plângem de nevoi.

    Ele vin și trec și lasă,

    Altele în urma lor.

    Dar speranța ni-i deșartă,

    Că avem un fiu și noi...

    Tace. Nu vrea să vorbească?

    -El acum e la oraș...

    Prunu-n curte s-a uscat...

    Trece rar pe-aici, cu soața...

    -E noroi, nu-l trage ața.

    -N-au copii...

    -E viața scumpă...

    -N-am nepoți să-i văd pe luncă.

    Alți copii ce-avui... se dusă...

    Șase-au fost pe după ușă...

    Tace iar, pe gânduri dus.

    Picură din cer, de sus.

    Zile multe are anul,

    Orele prin zi se cern,

    Iar în ore zac minute,

    Ce lungi clipe ne aștern.

    -Mă uit lung...încheie dânsul

    Și își șterge, fără glas,

    Licărul de apă fină...

    Ploaia-stat; el a rămas.

    Tace iar și iar de sus,

    Picură pentru cel dus.

    -Mulțam moșule îi zic

    Și, cu ghetele în tină,

    Mă retrag înspre grădină...

    Plouă-n suflet...

    N-o să vină.

    *

  


  Ploaie de vară

  
    Cerul, supărat, se zbate,

    Nici nu tace, nici nu tună,

    Vântul hămesit se-ntinde,

    Norii în urgii se-adună.

    Fulgerul străpunge noaptea,

    Ce în zi s-a întrupat,

    Tunetul își schimbă tonul,

    Când acut și când turbat.

    Valuri de tăcere seacă,

    Fără ritm, sau în șuvoi,

    Înfioară adunarea,

    De copaci, de frunze goi.

    Orizontu-și schimbă forma,

    Munții de întuneric vin.

    Ca o pâclă de durere,

    Curg șiroaie-n silnic chin.

    Tot ce-i viu se înfioară,

    Apa-viață e venin,

    Ca turbarea întrupată,

    Trombe cad ca din senin.

    Răbdător, pământul aspru,

    Se scufundă-n propriul eu,

    Dar e smuls din sânul Geei,

    De torentul ca un zeu.

    Flori plăpânde, ne-ntinate,

    De nesațul poftelor,

    Nu-nțeleg urgia vieții...

    Doar un an le-dat și lor.

    Timpul trece, timpul vine,

    Ceru-n apă-ntreg plutește,

    În prigoana urgisirii,

    Viața piere, viața crește.

    *

  


  Ploaie-n sat

  
    Norii, zdrențuiți de vânturi,

    Se îndreaptă-ncet, spre casă.

    Soarele-n apus, se stinge,

    Într-o pâclă, tot mai deasă.

    Valuri-valuri, vin turbate,

    De-ntuneric, largi cortine.

    Fulgere țâșnesc, în stoluri,

    Tunete răsună, pline.

    Pas cu pas, cernita ploaie,

    Când răzleață, când în trombe,

    Zămislește-o nouă viață.

    Sau torente vii, de bombe.

    Crinul capul și-l apleacă,

    Sub poveri de lacrimi grele.

    Trandafirii-și plâng ursita,

    Cu petale-n joc de iele.

    Rădăcini nesfârtecate,

    Nici de plug, nici de blesteme,

    Se ridică-ngălbenite,

    Din pământul care geme.

    În urgii,de vorbe grele,

    Aruncate, de-un vecin,

    Ploaia, zguduie fereastra,

    Spartă ieri, de-un soț hain.

    *

  


  Printre...

  
    Printre zile, printre veri,

    Printre ore de plăceri,

    Au trecut, un gol lăsând,

    Mii de clipe fremătând.

    Printre dimineți deschise,

    De vâltoarea lacrimilor,

    Au pierit speranțe vechi,

    Ca și pâcla norilor.

    Printre seri necugetate,

    Ne-mplinite și fugare,

    Măreția clipelor,

    A trecut ca și o boare.

    Printre nopți neașteptate,

    Nedormite în mîhnire,

    Visele s-au stins amar,

    Fără urme de iubire.

    Printe liniști necurmate,

    De zvâcniri de încercări,

    S-au uscat în febra vieții,

    Lacrimi-rouă stinse-n zări.

    Printre noi și printre voi,

    Printre un nimic arzând,

    Au crescut copii sacrii,

    Când visând și când cerșind.

    Printre un tăcut „de ce?”,

    Rar rostit cu voce stinsă,

    Viața și-a pierdut din sens,

    Netrăită și învinsă.

    Printre ură și dispreț,

    Printre tot ce e al lor,

    În a închisorii lume,

    S-au născut și cei ce vor.

    Printre îngeri zgribuliți,

    Zugrăviți pe bolți ascunse,

    S-au zbătut puținii sfinți,

    Resemnați cu inimi stinse.

    Printre toți și printre toate,

    Când iubit și când uitat,

    Am trecut ca om prin viață,

    Când normal și când ciudat.

    *

  


  Priveghi

  
    În genunchi, lumina,

    Tace-ngândurată.

    Pe trotuarul vieții,

    Umbra-i tot mai lată.

    Pași stingheri se-adună,

    Sub copacii goi.

    -Au murit copiii...

    -N-am murit și noi...

    Doar o lumânare,

    Pâlpâie de dor.

    Amintiri uitate...

    Amintiri ce dor.

    *

  


  Răsărit, cu cuc

  
    În cernite falduri rupte,

    Noaptea neputința-și plânge

    Și cu orele pierdute,

    Piere-ncet și trist se stinge.

    Norii-n orizonturi strâmte,

    Unu-ntr-altul se adună

    Și-ncercând ca s-o ajute,

    Țipă ca turbați și tună.

    Vinețiul lor se-nmoaie,

    Într-un purpuriu de foc

    Și străpunși de-o rază-două,

    Se încing într-un alt joc.

    -Lașilor! le strigă Noaptea,

    Retrăgându-se în silă.

    -Vă veți stinge-n jarul lui.

    Silă mi-e de voi. Nu milă.

    V-am ținut la sânul meu,

    În răcoarea mea maternă,

    Vă blestem, rătăcitori,

    Viața s-o aveți eternă.

    -Nu-i nimic. Ăștia suntem,

    Refractari și nestatornici.

    Ca și oamenii de jos,

    De căldură suntem dornici.

    În vârtejul de lumină,

    Răsfirată-n lung de zare,

    Se înalță-ncet, tăcut,

    Bulgăr oropsit; E SOARE.

    Cu paloarea ca de boală,

    Ori modest, ori timorat,

    Strălucirea își amână,

    Pentr-un prânz de mai uitat.

    Pas cu pas privește discul,

    Peste lanul ondulat

    Și se-nalță-ncet, în slavă,

    Pe un cer cu vânt turbat.

    Nu se supără când norii,

    Neloiali și nesătui,

    Îl umbresc pe valea-ngustă,

    Presărată cu gutui.

    Lacul tainic îi zâmbește

    Și în scânteieri de vis,

    Mantie de val strivește,

    Peste-un chip răsfrânt, încins.

    Dinspre culmi răsună glasul,

    Cucului, nebun de dor,

    Ce-și trăiește viața tristă,

    Singur, pe pământ și-n zbor.

    Nu îi place-nghesuiala,

    Nici de case, nici de pomi.

    Zările se-ntind la glasu-i,

    Sus, mai sus, în zbor de șoim.

    Lung răsună vocea-i gravă,

    Ca o Libertate, plânsă,

    Într-un drept, impus, de-a coace,

    Tot ce vrei... în vatra stinsă.

    *

  


  Realități

  
    La o margine de viață, pe un drum din câmp,

    Se strecoară nevăzute, aripi reci de timp.

    Falduri străvezii de teamă, vineți se ridică-n lanț,

    Liniștea, strivită-n taină, zace-n umbra unui șanț.

    Glasurile mor zadarnic, sufocate de tăceri,

    Ochii-și cern lumina oarbă, pe un iris de păreri.

    În vârtej de fapte vrute, într-un râu de renunțări,

    Se scufundă-ngălbenite, frunze-zile, reci, în nori.

    Clocotesc pe apucate, lacrimi strecurate-n an,

    Răsticnite de durerea, celor ce-au pierit în van.

    *

  


  Resemnare

  
    În ochii străini de plăceri,

    Zac frunze și flori ofilite.

    Uscate, pe ceruri de foc,

    Priviri ce se pierd azi golite.

    Durerea-i acasă la ea,

    În viața cu suflete stinse,

    Ud pasul dorinței se pierde,

    În ropot de răi și nevoi.

    Uitarea nu scurmă țărâna,

    De morți peste vii aruncată.

    În poarta tăcerii se zbate,

    Nimicul avid de mai mult.

    În pas resemnat se strecoară,

    Iubirea de frați și surori.

    Pierdută e clipa târzie,

    În seri retrăite cu greu.

    Prea rare sunt lacrimi amare,

    În vise pierdute mereu.

    *

  


  Revoluție

  
    Replici aspre-n stradă,

    Retrăire-a vieții,

    Îmbrăcate-n haina,

    Stridentă a pieții.

    Glasuri ce dreptatea,

    Tuturor o strigă.

    Doar diferă sensul:

    Cerșetor și Rigă.

    Altele, incerte,

    Se târăsc în șoapte,

    Zămislite tainic,

    În guri reci de noapte.

    Replici în tăcere.

    Tonul ridicat

    Vorbe aruncate,

    Bunul simț uitat.

    Replici de durere,

    Replici de venin,

    Replici arse-n ură,

    Ce tot vin și vin.

    Cântăreți în strana,

    Drumului pierdut,

    Zugrăvesc icoana,

    Timpului trecut.

    Mila și răbdarea,

    Zac pe catafalc.

    Plânge jos rușinea,

    Pe treapta ce-o calc.

    Aplecată-n rugă,

    Într-un colț prea-sfânt,

    Pâlpâie iubirea-n

    Flacără și cânt.

    Ziua e pe moarte,

    Blocuri în apus.

    -Dormi copile, multe,

    Vei avea de spus.

    *

  


  Rugăciune

  
    Timpul să-și ascundă clipa

    Nesfârșitelor pomelnici

    Și s-arunce roua vieții,

    Peste pietrele străbune.

    În șirag, pe ața morții,

    Răul să se piardă-n lume,

    Iară vântul să sufoce,

    Ura vocilor nebune.

    Norii albi să-mpodobească,

    Cerul sufletelor stinse,

    Lăcrimând, în prag de noapte,

    Chipuri prea devreme stinse.

    Umbra să se-aștearnă-n calea,

    Amintirilor ce dor

    Și în tainică uitare,

    Să se piardă-n vis, ușor.

    Neputința să nu poată,

    Viața-n chingă să o strângă,

    Iar regretul unor rele,

    Clopotul să-l bată-n dungă.

    Rugăciunea munților,

    Sub povara stâncilor,

    În ura șuvoaielor,

    Și regretul șoimilor.

    În vârtejul norului,

    Geamătul pământului,

    Agonia codrului,

    Sub urgia fierului.

    *

  


  Șapte câini

  
    Șapte câini trăiesc prin voia,

    Nefireștei întâmplări,

    Într-o oază ne-ngrădită,

    Nici de legi, nici de nevoi.

    Șapte oameni cumsecade,

    Dar, priviți prin prisma lor,

    Se-ngrijesc să-i ocrotească,

    Nu de ei, ci de ai lor.

    Șapte câini trăiesc „cu ziua”,

    Fără grija de „apoi”,

    Șapte oameni își pierd clipa,

    Doar cu gândul la „apoi”.

    Șapte câini, cu gura mare,

    Hăpăie în zori cu zel,

    Șapte oameni într-un glas,

    Hămăie cam tot la fel.

    Primii șapte își doresc,

    Oasele cu Carul mare,

    Ceilalți șapte se-opintesc,

    Nu să-l care; să-l doboare.

    Șapte câini urlă în cor,

    Simfonii nedeslușite,

    Șapte oameni plâng în râs,

    Suferințe-năbușite.

    Șapte câini se-ntind la soare,

    Când sătui, când nemâncați,

    Șapte oameni își pierd firea,

    Fără sens încrâncenați.

    Șapte patrupezi, pe burtă,

    Scurmă dup-un os uitat,

    Șapte, dar bipezi, nu-și uită,

    Scopul clar, țelul trădat.

    Șapte și cu șapte, toți,

    Se privesc în ochi cu temă,

    Șapte și cu șapte, mulți,

    Înțeleg că sunt de-o seamă.

    Șapte-u stat, șapte-au plecat,

    Pe un drum sărman de sat,

    Șapte câini, cu jale tristă,

    Privesc lung: de ce n-am stat?

    *

  


  Scena vieții

  
    Jalea ne-a cuprins pe toți,

    doar la gândul mesei.

    -Ce mai vrei? E viața ta...

    ...Monologul piesei...

    Scena ne-au croit-o alții

    și din codrii și din cruci.

    Pe fundal de vieți pierdute,

    ai Golgote ca să urci.

    Ziua rabdă orișicare...

    E normal, nu-i timp de masă.

    Prânzu-l sare fiecare...

    Seara-i greu, când vin acasă.

    Scena vieții stă-ntr-o rână,

    urgisită de trădări.

    E pictată-n roz și negru,

    de strigoii lătrători.

    Câinii sar și dau din coadă...

    Vin stăpânii cu mâncare...

    Le întind o coajă veche...

    Asta-i tot ce au; și-i doare.

    Scena mesei, doar cu pâine,

    unii o repetă zilnic...

    Bieți actori, ce dau năvală,

    pentru-n blid, de viață, silnic

    *

  


  Scrisoarea

  
    Timpul nu răspunde, la chemarea serii,

    Zilele se-ntind, pe imașul verii.

    Orele întoarse, spre dulcea plăcere,

    Se reped în noapte, pline de tăcere.

    Numai tu, pe maluri, rătăcind pierdută,

    Strângi ușor în mână, o scrisoare ruptă.

    Amintiri de clipe, amintiri de foc,

    Nu-ți mai par acuma, doar un simplu joc.

    Ce-ai crezut odată, că nu te atinge,

    Te-a cuprins în jaru-i, fără-a se mai stinge.

    Pasiuni nescrise, incredule ieri,

    Se răsfrâng în ochi-ți, fără să le ceri.

    Răsfățate gânduri și pretenții dese,

    Le-ai lăsat în urmă, fără să-ți mai pese.

    Sentimente calde, ce în râs le luai,

    Te obligă-acuma, să accepți să dai.

    Fără reticențe, tremurând de dor,

    Strângi în suflet calde, amintiri ce dor.

    Astfel am crezut, că te simți pierdută,

    Când am recitit, o scrisoare ruptă.

    *

  


  Sensul vieții

  
    În pridvorul Vieții,

    Din streașina amăgirilor,

    Curg șiroaie de vise pierdute,

    De dorințe neâmplinite,

    Și de vagi realizări inutile,

    Inevitabil, tot mereu,

    Sensul Vieții se pierde,

    Într-o nouă încercare

    De reâncarnare,

    Într-un nou sens,

    Ce pare însă, din fașă,

    Lipsit iar de sens.

    *

  


  Sete

  
    Un om mi-a oferit bomboane...

    Dar mie mi-era sete.

    La insistențele lui, repetate,

    Le-am luat...

    Dar mie mi-era sete.

    Le-am mâncat, din bun simț,

    Să nu-l refuz...

    Dar mie mi-era sete.

    Oamenii l-au lăudat

    Și aplaudat...

    Dar mie... mie mi-e seteee...

    *

  


  Și drage să-ți fie și ele, vii frunze uscate, ce mor.

  
    *

    „Te uită...”

    Te uită în vale la casa, ce noaptea răsare din lac,

    Iar pasul te poarte aiurea, ca vântul petala de mac.

    Deschide în șoaptă portița, iar teiul în drum te-nfioare.

    Iubește în taină bujorul; trăiește frumos; frumos el și moare.

    Garoafa sărut-o cu sânul, parfumul să-l simți în trăiri.

    Alunecă-ți gândul departe, la una din cele iubiri.

    Apleacă-ți genunchiul pe floarea, de piatră, sădită cu drag

    Și soarbe culoarea cu pulpa, lovită odată de prag.

    Pe scaunul leneș, întinsă, la piept trandafirul strivește

    Și lasă lumina să curgă, pe trupul ce-abia se trezește.

    Te scoală și mângâie crinul, cu pântecul alb, mătăsos,

    Polenul să-nscrie cu galben, trăiri, resimțite frumos.

    În palmă strivește o piatră, din munte, sau râu, adunată

    Și lasă-ți lin mâna să curgă, spre patima crudă de-odată.

    Tu cotul îndoaie-l ușor. Sub coastă strivește durerea,

    Iar capul apleacă-l alene, ca gura să soarbă tăcerea.

    Te lasă în voia uitării și lasă ca vântul să strige,

    Cuvântul pe care doar buza, îl știe, îl simte și-o frige.

    Sub cerul nde stele aprins, te du fără grabă la mal,

    Iar ochii să vadă aproapr, fiorul de trupuri din val.

    Te poarte visarea cu barca, pe lacul întins, adormit,

    Doar vâsla să spargă tăcerea, pe plaiul de stuf rătăcit.

    Te-apleacă pe-aleea pustie, ridică o piatră și ia,

    Cu mâna plăpândă o floare, ce-a fost și va fi poate-a mea.

    Te lasă pierdută-n culoarea, ce curge din pieptu-ți de jar,

    Petala atinge-o cu limba și fă-i din sărutul tău dar.

    Te uită în jur la tăcerea, ce trist înflorește din tot

    Și simte cu mâna cărarea, pe care-o să vin, dacă pot.

    Privește cu ochii durerea, ce leagă pierdutul de sat

    Și stinge-ți din inimă jarul, că n-ai ce ai vrut și ai dat.

    Te lasă strivită de ploaiea de stele căzute în lac,

    Dorința să-ți mângâie gândul, Iar părul petala de mac...

    *

  


  Strada

  
    Strada aleargă,

    Lungă,

    Peticită,

    Alungată de pietonii agresivi

    Și șoferii pierduți în caroserii afumate,

    Care o strivesc,

    Într-o teroare stridentă.

    Înjunghiată de țevi inutile,

    Sau utile,

    Sparte,

    Dezinteresat,

    Sfârtecată de găuri goale

    De răspunderi

    Prăbușiote în șanțuri

    De nepăsare,

    Se înconvoaie de durere.

    Legănată de adierea nopții

    Se întinde și în curbe dulci,

    De femeie voluptoasă,

    Uitând,

    Pentru o clipă,

    Chinurile zilei.

    Clipește șăgalnic

    Din bălțile

    Ce răsfrâng în falduri,

    Licuricii stâlpilor alunecoși,

    Rarefiați de anii lungi,

    Trecuți peste ei

    Și de privirile indiferente,

    Plictisite,

    Plecate sau rătăcite aiurea.

    Printre umbrele pașilor pierduți,

    În șoapte și gânduri ascunse,

    În resentimente ofilite de nepăsare,

    Cuibărite în orașe de vise deșarte,

    Ca un destin implacabil,

    Același mereu

    Și mereu tot aceeași,

    Strada aleargă

    Obosită în noapte.

    M-am oprit ca să o văd,

    Printre unii, mai de o parte...

    Strada aleargă,

    Obosită,

    Departe, departe.

    Fără mine,

    Fără noi...

    *

    Trec anii

    Trec anii.

    Gândul se odihnește mai îndelung asupra clipelor,

    Ce trec,

    Mai repede.

    Simțurile sunt mai răbdătoare cu durerea,

    Din afară,

    Pentru că a crescut cea din interior.

    Nu-i mai judeci pe toți

    Și te afectează mai puțin judecata altora.

    Nu eștin ajutat

    Și totuși ajuți.

    Nu uiți

    Și totuși ierți.

    Nu mai vrei ce dorești

    Și păstrezi dorințele,

    În tine.

    Ca o speranță...

    Fără speranță.

    *

  


  Străini printre străini

  
    Din largi pustiuri negre, înghețate,

    Când luna rătăcită, în neguri se mai zbate,

    Se-aude-un urlet lung, prelung, de lup flămând,

    Ce prada a scăpat în miez de noapte.

    Dar sunt și câini, ce auzind chemarea,

    Străbunilor, din sclavagiste vremi,

    Își spun: „E glasul libertății noastre!”

    Și oasele printre strigoi își cern.

    În zgomot surd, de tobe și fanfare,

    Cu zborul frânt, cu urme vagi de dor,

    Sunt îmbrăcați în haine de paradă

    Și urlă-n cor, sub bici, „dreptatea” lor.

    Fac parte din alai și-au haine de mătase,

    Se bucură și zburdă, ca vita prinsă-n ham

    Și sparg oglinzile neghioabe, ce le-arată,

    Ce-au fost odată; om, de neam.

    La mese stau, dar nu se simt acasă.

    Și apă beau, dar beau din pumni străini.

    Și niciodată, vorba românească,

    Sătui nu o să fie; străini printre străini.

    *

  


  Taraba

  
    Rădăcini de veacuri,

    Scoase la mezat,

    Pe taraba tăcerii milenare,

    Se chircesc oropsite,

    De chinul uitării,

    Privite mai din față,

    Sau mai dintr-o parte,

    Arată murdare,

    Urâte, deșarte.

    Le laudă timpul,

    Vechimea și rostul...

    Taraba-i cam goală

    Și mic, mult prea mic

    Este costul.

    Străinul ce vine

    Le-nvârte în mână

    Le-aruncă de-o parte

    Și cu mâinile,

    Murdare,

    De tină,

    Strigă:

    -Cu asta vreți voi

    să faceți o țară!?

    *

  


  Testament în Simplitate

  
    -Noroc taică! Ce mai zici?

    -Stau cu gândul pe arici.

    -Iară le vorbești în șagă...

    -Toată viața-i așa dragă.

    -Lasă-mă să-ți dau binețe...

    -Când om fi noi pe fânețe.

    -Înțeleg, să vin la muncă...

    -Cântă ciocârlia-n luncă.

    -Vrei să fie versul bun...

    -Arc se fave din alun.

    -Nu vrei vorbe aruncate...

    Apa trece, vântul bate.

    -O să scriu pentru urmași...

    -Omenire-atunci să lași.

    *

  


  Tot Viață? La sat

  
    Ziua vine, seara trece.

    Noaptea-i lungă, vremea rece.

    Orele se pierd prin șanțuri

    De neliniști prinse-n lanțuri.

    Peste toți se-ntind nebune,

    Lațul grijilor diurne.

    Nori-și pierd culoarea-n ceață,

    Albul-plumburiu e viață.

    În durerea răstignită,

    Crucea-n dangăt e strivită.

    Turla grea nu-i foc de pară,

    Când iubirea stă să moară.

    Neamurile-și pierd străbunii,

    Doar jeliți de-un urlet: câinii.

    Case vechi se prăbușesc

    Ca și viața ce-o trăiesc.

    Nu copii, ci bătrânii,

    Singuri au rămas, cu câinii.

    Becu-i stins; e scump curentul,

    Lumânarea locu-i ține,

    Frigiderul nu-i de-al casei...

    Ei nu pleacă...El nu vine.

    *

  


  Trec anii

  
    Trec anii.

    Gândul se odihnește mai îndelung asupra clipelor,

    Ce trec,

    Mai repede.

    Simțurile sunt mai răbdătoare cu durerea,

    Din afară,

    Pentru că a crescut cea din interior.

    Nu-i mai judeci pe toți

    Și te afectează mai puțin judecata altora.

    Nu eștin ajutat

    Și totuși ajuți.

    Nu uiți

    Și totuși ierți.

    Nu mai vrei ce dorești

    Și păstrezi dorințele,

    În tine.

    Ca o speranță...

    Fără speranță.

    *

  


  Tristețe-n Singurătate

  
    „Depărtarea poate întări cugetul, dar înmoaie sufletul”

    Sunt singur și sunt trist și camera e tristă.

    E tristă floarea-n geam și luna-n cer e tristă.

    Sunt singur și sunt trist:

    Ca frunza rătăcită pe un sfârșit de ram,

    Ca floarea ce și pierde petalele la geam,

    Ca luna ce își plânge singurătatea-n cer,

    Ca norii ce se-nalță, se scutură și pier,

    Ca vântul ce nu poate, în loc iubit să stea,

    Ca ciuta speriată, ce tremură când bea,

    Ca iarba ce se stinge, sub pasul iernii greu,

    Ca ochii-nchiși, cu lacrimi strivite mai mereu,

    Ca strada ce se pierde în alte străzi strivite,

    Ca dangătul de clopot în zile reci, cernite...

    *

    Cernite ierni de suflete pustii

    În prag de primăveri nestinse,

    Ar vrea trăirea zorilor de zi,

    S-o țină-n lanțurile-ntinse.

    Cu nopțile ca un calvar,

    Al neputinței neștiute,

    Fac casă bună și întind,

    Reci giuliuri aspre, nevăzute.

    Iubirea nu o vor nici ca simptom,

    Nici dragostea de semeni, ca dorință.

    Doar plânsetul, strivit în ochii stinși,

    Monedă e; de schimb, nu de căință.

    Cernite ierni, de vise ne-nplinite,

    În vieți turnate în borcane sparte,

    Strivesc cu ne-putință și ne-vrere,

    Cancori de prunci, crescuți în șoapte.

    Cernite ierni de vieți de înbuibare,

    În freamăt surd, de pofte reci, avide,

    Zdrobesc a firii răstignită lege,

    Și drepturi dau, dar nu la toți, în blide.

    Cernite ierni, de iluzorii fapte,

    Cu referiri la ce a fost și ce va face poate,

    Orbesc cu nesimțite vorbe seci,

    Credințe-n zei; regrete-n noapte.

    Cernite ierni, de vreau și tot mai vreau,

    În conștiințe ce n-au fost vre-odată,

    Aruncă cu venin pe cei născuți,

    Ce-au vrut, dar n-au avut un ...tată.

    *

  


  Undă de Viață

  
    Destinele se împletesc, în râuri, de munte.

    Pe văile vieții se scurg, speranțe, de vise, cărunte.

    În șopot de patimi nescrise, aprinse, în noapte, de dor,

    Se pierd printre stâncile sorții, iubiri, nerostite, ce mor.

    Cascade de vise pierdute, zidite de vii, de legi reci,

    Se zbat în mirarea tăcerii. „Rămâi!” îți spun ele. Tu treci.

    O Undă de Viață, se pierde pe mal.

    O cheamă o alta. O strigă un val.

    Zadarnică-i truda. O viață s-a stins,

    Ca urma de vânt, pe cerul aprins.

    *

  


  Veac de scrum

  
    Se închină lumea, la icoane sparte,

    Regretând minciuna, disperați de moarte.

    Cerul îi acceptă, tot flămânzi și goi,

    Resemnarea lasă, urme de nevoi.

    Lași-și plâng menirea, de pierduți ai sorții,

    Refuzând iubirea, chiar și-n pragul morții.

    Alții cer dreptate, fără încetare,

    Li se dau doar vorbe, ca un drob de sare.

    Răstignită-n crucea, zilelor trecute,

    Fericirea plânge, vise netrăite.

    Totul e uitare, într-un Veac de Scrum,

    Mulți ajung prea iute, la capăt de drum.

    Alungați în umbra, părerii de rău,

    Zac în viața care, curge-n van în hău.

    -Nu am vrut prea multe; sau n-am vrut nimic...

    -Ai crescut copile; să mai crești un pic.

    *

  


  Viață? la sat

  
    Zile de răstriști, zile de pripas,

    Cumpene de ape, cumpene de ceas,

    Nopți dormite silnic, pumni la gură strânși,

    Câini goniți din prispă, lacrimi în ochi stinși,

    Dimineți în neguri, vise care dor,

    Mâini rănite-n sapă, seri secate-n dor,

    Flăcări de dorințe, spulberate-n vânt,

    Uși închise-n față, șoapte fără cânt,

    Prânzuri neținute, amânate-n van,

    Vagi sclipiri de coasă, câmpuri fără lan,

    Gropi săpate-n suflet, gânduri nerostite,

    Flori sădite-n inimi, slabe, neplivite,

    Vorbe-ncețoșate, fraze fără sens,

    Răspunsuri în silă, ca un fum prea dens,

    Sobe-ngenunchiate, de trăiri nedemne,

    Flăcări de ființe, pierdute în lume,

    Sclipitoare urme, în cenușa vieții,

    Se sting fără nume, în penumbra ceții,

    Ochi ce pierd lumina și se strâng de frică,

    Se-ngrozesc de lumea, haină, calică.

    Oameni fără viață, într-un sat pierdut,

    Dispar fără vină...Să trăiasc-au vrut.

    *

  


  Vieți

  
    Zace clipa obosită, de tăcerea grea,

    Ar pleca, dar nu mai știe, dacă asta vrea.

    Viața a-ncetat de mult, timpul nu mai fuge.

    Pe o cruce-n cimitir, apa lin se scurge.

    Doar un vierme, obosit, de alergătură,

    Se agață-ncrâncenat, de un rug de mură.

    -Eu sunt cel mai mare! Eu am reușit!

    Cei rămași în urmă, cred că au pierit.

    Greu, cu chin și jale, alți câțiva apar...

    Vor să îl ajungă, dar au pasul „rar”.

    Rugu-ncet îl suie, de spini sfârtecat,

    Dar nu se oprește, din destinu-i dat.

    Soarele sclipește, pentr-o clipă-n nori.

    Viața își trăiește, clipele din zori.

    Mulți cad; se ridică; alții zac pe veci,

    Pe o creangă ruptă, pe frunzele reci.

    Recunosc cu toții: „Tu ești cel mai bun.

    Lauri îți aducem și ofrande-n fum”

    Exaltarea-i dulce; extazul deplin.

    Invidia lasă, urme de venin.

    Vântul își revine. Lujerul se zbate.

    Un punct negru-n ceruri, departe, departe.

    Călători pe drumuri, fără urme clare,

    Pionieri în stoluri, risipite-n zare,

    Pasăre măiastră, zămislire-a firii,

    Tainică minune, vis al omenirii,

    Se abate-n drumu-i, spre un zid de piatră,

    Ce nu e de casă, ce nu e de vatră.

    „Vai cât e de mare! O, cât e de dulce!”...

    Strălucește-n raza, răsfrântă de cruce.

    Laudele curg, gânduri stau ascunse...

    Pe uscate ramuri, picături prelinse.

    Rugu-nalt de mure, i se-nchină-n față:

    „Acesta-i viteazul, iar tu să-i fi soață”.

    Fulgerul se-abate...Iar în slavă urcă...

    Pe sub crengi uscate, lacrimi curg pe stâncă.

    Rugul, gol, pe cetini, se apleacă lin...

    Un ultim omagiu, un ultim suspin.

    Vuietul se pierde; zbucium fără rost.

    Viața cere viață. Ce nu e, a fost.

    Zboară-n împlinirea-i pe-adieri de vânt,

    Legănat de ceruri, nu și de pământ.

    „Prin țărână slabii, viața își petrec”,

    Revăzând în silă imagini ce trec.

    Soarele-i e țelul, norii draperii,

    Își închide pleoapa, la ore târzii.

    Obosit în zboru-i, se așterne-n drum,

    Pe mătasea ierbii, lîng-un vechi cătun.

    Pădurea-i întinde, mreje de argint,

    Gângurit de unde, șopote de vânt.

    Somnul îl cuprinde; vise care dor;

    Amintiri în giulgiu, prieteni ce mor.

    Mulți căzuți în cale, zdrobiți de efort,

    Rătăciți, ca nave, ce n-ajung în port.

    În noaptea adâncă, fâlfâit scurtat.

    Vaiet lung, de clipe; gol în timp creat.

    Ochi lucind în umbră, tainică sclipire...

    Viața cere viață; prea puțin iubire.

    Furișată-n noapte, nălucă roșcată,

    Trecătoare umbră, umbră ce nu iartă,

    Pași tăcuți și gânduri, uimitor de reci,

    Scopul e trăirea; astăzi, nu în veci.

    Codrul e oceanul, dătător de viață,

    Un izvor speranța, ca un fir de ață.

    Pașii grei de ură, pe poteci nu sună,

    Moartea nu e crimă, sub polei de lună.

    Nu trăiesc fricoșii, lașii nu rezistă.

    Leneșii? Comozii? Soarta lor e tristă.

    Legături de sânge, rudele nu țin,

    Lingușirea fadă, nu mai e venin,

    Funcția avută nu mai e un scut,

    Cel ce poate, face; cel ce nu ,-i pierdut.

    Legi nescrise-n codru, mult mai reci și sumbre,

    Sunt esența vieții, roșcovanei umbre.

    E mai înțeleaptă, decât cei mai mari;

    Proști sunt mulți în viață și dintre cei tari.

    E invidiată, pentru coada ei;

    De e lăudată, e pe bun temei.

    Mulți a dus cu vorba-i calmă, lingușită,

    Și e respectată, chiar de nu-i iubită.

    Codru-n urmă lasă; cărări se abat;

    Străluciri de ape, albe, către sat.

    O fâneață-ntinsă; foșnet furișat...

    Geme lung văzduhul; tunet ca turbat.

    Amintiri uitate, la margini de câmp,

    Salt infim în spațiu; salt mortal în timp.

    Bucuria-i mare; prada e frumoasă.

    Mândru este omul; pușca-i nemiloasă.

    Se reped copiii...o duc în pridvor...

    Vii scântei de ape, în ochii ce mor.

    Plânge-n vatră lemnul; arde cu durere.

    Fierul strălucește; simbol de putere.

    Omul e alesul, e stăpânul lor,

    Graiul și gândirea, nu sunt de decor.

    Vise de mărire, clipe de nesaț,

    Răsuciri de vorbe, fraze prinse-n laț.

    Străpunge durerea inima-n cătușe...

    Vecini-și dau coate...

    Coasa-i după ușe...

  


  Vii frunze uscate ce mor

  
    În arșița verii-ntristate

    De dorul fierbinte de nor,

    Din ramuri cad rupte, strivite,

    Vii frunze uscate, ce mor.

    În toamna gonitelor vânturi,

    Cu păsări pierdute în zbor,

    Prin crengi zăbovesc ostenite,

    Vii frunze uscate, ce mor.

    În giulgiul de vis al zăpezii

    Și-n falduri de ceață ce dor,

    Pe jos, răstignite stau calde,

    Vii frunze uscate, ce mor.

    În tina stropită de lacrimi,

    Cu sufletul stins, călător,

    Iubesc ghiocelul în taină,

    Vii frunze uscate, ce mor.

    În zi și în noapte, oriunde,

    În viața prea luată ușor,

    Pe străzi și în case zac tineri,

    Vii frunze uscate, ce mor.

    *

  


  Vii frunze uscate, ce tac

  
    Te lasă pierdută în marea, de stele ivite din lac,

    Iar ochii să soarbă durerea, de frunze uscate, ce tac.

    Alunecă-ți gândul pe jalea, de flori ofilite în geam.

    Tristețea în voie să cadă, pe frunze uscate în ram.

    Alungă uitarea departe de casa pierdută pe mal

    Și lasă iar dorul să curgă, pe frunze uscate, pe val.

    Trimite speranța cu norul, de vânt peste dealuri purtat.

    Dorința să-ți mângâie chipul, pe frunze uscate lăsat.

    Ridică-ți privirea din iarba, strivită de ploi ne-ncetat,

    Iar dorul să-și afle scăparea, pe frunze uscate- nserat.

    Termină plimbarea, cu trupul,de patimi și flori mângâiat

    Și simte plăcerea trăirii, de frunze uscate, odat”

    Strivește în pleoapă-amintirea, pierdutelor zile și nopți

    Și-ntinde-te-n taina plăcerii, pe frunze uscate, când poți.

    Cinstește cu inima timpul, rămas între munți, obosit.

    Oftatu- din piept să se simtă, de frunze uscate strivit.

    Închide în ceața tăcerii, portița spre ziua de ieri.

    Păstreză în suflet secretul: sub frunze uscate, sunt veri.

    Aruncă în zare chemarea, cu șoapte stropite cu dor

  


  Zeii

  
    Zei, uitați în lupta, pentru nemurire,

    Se-ngozesc de omul, lipsit de simțire.

    Precepte morale și legi vechi, nescrise,

    Le-au impus, odată, în copii și vise.

    Au zidit minciuna, sub temple străbune,

    Ce au vrut e una; alta-a fost în lume.

    Fapta înțeleaptă, vorba n-a urmat,

    Mila e zdrobită, de un braț turbat.

    Dreptatea-n credință, întrupare vrea,

    Crucea-i oropsită; vina tot mai grea.

    Nebunia țipă. Ruguri ard de zor,

    Zeii se-nfioară. Nu știau că mor.

    *

  


  Zi de toamnă

  
    Ploaia a-ncetat de mult,

    Vântul nu mai bate.

    Norii s-au cam risipit,

    Plâng pe alte sate.

    Sus, în pomul sfârtecat,

    De o vijelie,

    Ramuri rupte se mai zbat,

    Vor din nou să fie.

    Frunzele se-aștern covor,

    Verzi, printre uscate,

    Îngropând sub cerga lor,

    Flori în prag de moarte.

    De sub piatră, de sub gard,

    Licăr galben se ivește,

    O șopârlă mititică,

    Ne-amintește că trăiește.

    Galben-verzuliu, cu teamă,

    Trupul i se arcuiește,

    Când o muscă zdrențuită,

    Nu prea sus se poticnește.

    Nimeni poarta nu deschide,

    Lacătul e spart de mult,

    Pe aleea pustiită,

    Pașii nu mai sunt tumult.

    *

  


  Zidurile Tăcerii

  
    Idei în marș forțat, pe drumuri de gânduri,

    Strivesc în greșeli lujerii speranței,

    Rămași fără rațiunea de a fi,

    Ce se preling pe pietrele reci,

    Ale Zidurilor Tăcerii,

    Lângă care zac, îngrămădite,

    Pietrele neputinței și trădării,

    Aruncate, sau părăsite,

    Uneori și deseori,

    De trecători profitori,

    Sau simplii pietoni,

    Care au vrut să facă ceva,

    Ca și alții, care o făceau,

    Însă interesați, de ceva,

    Ca autori, sau inițiatori,

    Sau ca beneficiari direcți,

    Ai tăcerii altora,

    Care au uitat și au tăcut.

    Oare cât?

    *

      		Strada


      		Străini printre străini


      		Taraba


      		Testament în Simplitate


      		Tot Viață? La sat


      		Trec anii


      		Tristețe-n Singurătate


      		Undă de Viață


      		Veac de scrum


      		Viață? la sat


      		Vieți


      		Vii frunze uscate ce mor


      		Vii frunze uscate, ce tac


      		Zeii


      		Zi de toamnă


      		Zidurile Tăcerii


    


  


